Лекцыянарый. Том 1. Перыяд Адвэнту. — Мінск, 2015.

© 2015 Канферэнцыя Каталіцкіх Біскупаў Беларусі

Адрас для прапановаў, каментароў і заўваг: lectionary.by@gmail.com.

Змест

Агульная інфармацыя

Першы тыдзень Адвэнту

I Нядзеля, год А

I Нядзеля, год В

I Нядзеля, год С

Пн, Ат, Ср, Чц, Пт, Сб

Другі тыдзень Адвэнту

II Нядзеля, год А

II Нядзеля, год В

II Нядзеля, год С

Пн, Ат, Ср, Чц, Пт, Сб

Трэці тыдзень Адвэнту

III Нядзеля, год А

III Нядзеля, год В

III Нядзеля, год С

Пн, Ат, Ср, Чц, Пт

Чацвёрты тыдзень Адвэнту

IV Нядзеля, год А

IV Нядзеля, год В

IV Нядзеля, год С

Другая частка Адвэнту

17 снежня

18 снежня

19 снежня

20 снежня

21 снежня

22 снежня

23 снежня

24 снежня

Уласныя тэксты пра святых

30 лістапада — свята св. Андрэя Апостала

3 снежня — успамін св. Францішка Ксавэрыя, святара

7 снежня — успамін Амброзія, біскупа і доктара Касцёла

8 снежня — урачыстасць Беззаганнага Зачацця Найсвяцейшай Панны Марыі

13 снежня — успамін св. Люцыі, панны і мучаніцы

14 снежня — успамін св. Яна ад Крыжа, святара і доктара Касцёла

Агульная інфармацыя

1. Асаблівасці літургічнага календара

ПЕРЫЯД АДВЭНТУ з'яўляецца часам радаснай падрыхтоўкі да прыйсця Пана. Адвэнт пачынаецца за чатыры нядзелі да ўрачыстасці Божага Нараджэння (25 снежня). Яго даўжыня можа быць рознай: яна залежыць ад таго, на які дзень прыпадае 25 снежня ў дадзеным годзе, але заўсёды гэты перыяд пачынаецца ў нядзелю ад 27 лістапада да 3 снежня, налічвае чатыры нядзелі, хоць і вельмі рэдка займае поўныя чатыры тыдні.

2. Падбор чытанняў у перыядзе Адвэнту

КОЖНАЯ НЯДЗЕЛЯ Адвэнту мае свае характэрныя чытанні, звязаныя агульнай тэмай. Першая нядзеля Адвэнту спаглядае на апошнія часы і прыйсце Дня Пана: урывак Евангелля бярэцца з аднаго з сінаптычных Евангелляў. Другая нядзеля Адвэнту паказвае постаць і служэння Яна Хрысціцеля. Трэцяя надзеля таксама звяртаецца да Яна Хрысціцеля, але першае і другое чытанні абвяшчаюць радасць хуткага прыйсця Пана. У чацвёртую нядзелю Адвэнту Евангеллі апавядаюць пра падзеі, якія адбываліся непасрэдна перад нараджэннем Езуса Хрыста.

ЧЫТАННІ БУДНЯЎ Адвэнту падзяляюцца на два адрэзкі часу. Евангеллі першых трох тыдняў (але да 16 снежня ўключна) бяруцца з розных частак Евангелляў ад Мацвея і Лукі, тады як першыя чытанні, у асноўным, належаць да кніігі прарока Ісаі. У будні ад 17 да 24 снежня паслядоўна чытаюцца першы раздзел з Мацвея і першы раздзел з Лукі, а першыя чытанні выбіраюцца з розных прароцкіх кніг Старога Запавету.

На час Адвэнту прыпадаюць некаторыя цэлебрацыі святых. Чытанні на гэтыя дні пададзеныя ў канцы.

І НЯДЗЕЛЯ АДВЭНТУ

Год A

ПЕРШАЕ ЧЫТАННЕ (Іс 2, 1–5)

Пан збірае ўсе народы ў вечны мір Божага Валадарства

Чытанне кнігі прарока Ісаі.

Слова, якое бачыў Ісая, сын Амоса

пра Юдэю і Ерузалем.

І станецца ў апошнія дні,

што гара дому Пана будзе пастаўлена на вяршыні гораў

і ўзвысіцца па-над пагоркамі, і пацякуць да яе ўсе плямёны.

І пойдуць многія народы і скажуць:

Прыйдзіце, і ўзыдзем на гару Пана

у дом Бога Якубава,

і навучыць Ён нас сваім шляхам,

і мы пойдзем Ягонымі сцежкамі.

Бо з Сіёну выйдзе Закон,

і слова Пана з Ерузалема.

І будзе Ён судзіць плямёны,

і асудзіць многія народы;

і перакуюць мячы свае на плугі,

і дзіды свае на сярпы;

не ўздыме народ на народ мяча,

і не будуць больш вучыцца ваяваць.

Доме Якуба! Прыйдзіце, і пойдзем

у святле Пана.

Гэта слова Божае.

РЭСПАНСАРЫЙНЫ ПСАЛЬМ (Пс 122(121), 1–2. 4–5. 6–7. 8–9, Р.: пар. 1)

Рэфрэн: З радасцю пойдзем у дом Пана Бога.

1. Узрадаваўся я, калі мне сказалі: *

Пойдзем у дом Пана.

2. Вось стаяць нашыя ногі *

у брамах Тваіх, Ерузалем.

Рэфрэн: З радасцю пойдзем у дом Пана Бога.

4. Туды ўзыходзяць пакаленні, пакаленні Пана, *

каб, паводле сведчання Ізраэля, праслаўляць імя Пана.

5. Там стаяць судовыя троны, *

троны дому Давіда.

Рэфрэн: З радасцю пойдзем у дом Пана Бога.

6. Прасіце міру для Ерузалема: *

Няхай спакой маюць тыя, хто любіць Цябе.

7. Няхай будзе мір у мурах Тваіх, *

дабрабыт у палацах Тваіх.

Рэфрэн: З радасцю пойдзем у дом Пана Бога.

8. Дзеля братоў маіх і бліжніх маіх, *

скажу я: Мір табе.

9. Дзеля дома Пана, Бога нашага, *

буду жадаць дабра табе.

Рэфрэн: З радасцю пойдзем у дом Пана Бога.

ДРУГОЕ ЧЫТАННЕ (Рым 13, 11–14)

Набліжаецца нашае збаўленне

Браты:

Вы ведаеце час, што прыйшла ўжо пара, каб вы абудзіліся са сну, бо цяпер збаўленне бліжэй да нас, чым тады, калі мы паверылі.

Ноч мінула, і наблізіўся дзень: дык адкінем учынкі цемры і апранемся ў зброю святла. Як у дзень, будзем паводзіць сябе прыстойна, не ў гулянках ды п’янстве, не ў распусце ды разбэшчанасці, не ў сварках ды зайздрасці; але апраніцеся Панам Езусам Хрыстом і не дагаджайце целу ў пажадлівасці.

Гэта слова Божае.

СПЕЎ ПЕРАД ЕВАНГЕЛЛЕМ (Пс 85(84), 8)

Акламацыя: Аллелюя, аллелюя, аллелюя.

Пакажы нам, Пане, сваю міласэрнасць

і дай нам сваё збаўленне.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 24, 37–44)

Чувайце і будзьце гатовымі

+ Чытанне святога Евангелля паводле Мацвея.

У той час:

Езус сказаў сваім вучням: Як было ў дні Ноя, так будзе і ў час прыйсця Сына Чалавечага. Бо, як у дні перад патопам елі, пілі, жаніліся і выходзілі замуж аж да таго дня, калі Ной увайшоў у каўчэг, і не ведалі, пакуль не прыйшоў патоп і не забраў усіх: так будзе і ў час прыйсця Сына Чалавечага. Тады двое будуць у полі: адзін будзе ўзяты, а другі пакінуты. Дзве будуць малоць на жорнах: адна будзе ўзятая, а другая пакінутая.

Таму чувайце, бо не ведаеце, у які дзень Пан ваш прыйдзе. Бо ведаеце, што, калі б гаспадар дому ведаў у якую варту прыйдзе злодзей, дык не спаў бы і не даў бы падкапаць дом свой. Таму і вы будзьце гатовыя, бо Сын Чалавечы прыйдзе ў тую гадзіну, калі вы не думаеце.

Гэта слова Пана.

І НЯДЗЕЛЯ АДВЭНТУ

Год В

ПЕРШАЕ ЧЫТАННЕ (Іс 63, 16b–17. 19b; 64, 2b–7)

О, калі б Ты разарваў нябёсы і сышоў

Чытанне кнігі прарока Ісаі.

Ты, Пане, Айцец наш, Адкупіцель наш,

такое спрадвеку імя Тваё.

Чаму, Пане, дазваляеш збочваць са шляхоў Тваіх

і робіш сэрцы нашыя цвёрдымі,

каб мы не баяліся Цябе?

Вярніся дзеля слугаў Тваіх,

дзеля пакаленняў спадчыны Тваёй.

О, калі б Ты разарваў нябёсы і сышоў,

расталі б перад Табою горы.

Ты сышоў, і перад абліччам Тваім

растапіліся горы.

Бо адвеку не чулі,

ані слухалі вухам,

ані бачылі вокам, каб іншы бог,

апроч Цябе,

зрабіў бы столькі таму,

хто спадзяецца на Яго.

Ты сустракаеш тых,

хто радуецца і чыніць справядліва,

хто памятае пра Цябе на шляхах Тваіх.

І вось Ты загневаўся, бо здаўна

мы зграшылі і ўзбунтаваліся.

Усе мы сталіся як нячыстыя,

і як адзенне забруджанае —

уся нашая справядлівасць.

Завялі мы як лісце,

а правіны нашыя як вецер нясуць нас.

І няма нікога, хто заклікаў бы імя Тваё,

хто ўстаў бы, каб моцна трымацца за Цябе;

Бо Ты закрыў перад намі аблічча сваё

і пакінуў нас гінуць ад правінаў нашых.

Але, Пане, Ты — Айцец наш,

Мы — гліна, а Ты — наш ганчар,

і ўсе мы — справа рукі Тваёй.

Гэта слова Божае.

РЭСПАНСАРЫЙНЫ ПСАЛЬМ (Пс 80(79), 2аc і 3b. 15–16. 18–19, Р.: 4)

Рэфрэн: Божа, аднаві і дай нам збаўленне.

2. Пастыр Ізраэля, паслухай, *

які сядзіш на хэрубінах, з’явіся.

3. Абудзі сваю магутнасць *

і прыйдзі нам на паратунак.

Рэфрэн: Божа, аднаві і дай нам збаўленне.

15. Вярніся, Божа Магуццяў, *

паглядзі з нябёсаў і пабач, і наведай гэты вінаграднік.

16. Захавай тое, што пасадзіла Твая правіца, *

парастак, які Ты ўмацаваў для сябе.

Рэфрэн: Божа, аднаві і дай нам збаўленне.

18. Няхай будзе рука Твая над мужам правіцы Тваёй, *

над сынам чалавечым, якога Ты ўмацаваў для сябе.

19. І не адступімся мы ад Цябе, *

ажыві нас, і мы будзем заклікаць імя Тваё.

Рэфрэн: Божа, аднаві і дай нам збаўленне.

ДРУГОЕ ЧЫТАННЕ (1 Кар 1, 3–9)

Чакаем аб’яўлення Пана нашага, Езуса Хрыста

Чытанне Першага паслання святога Апостала Паўла да Карынцянаў.

Браты:

Ласка вам і спакой ад Бога Айца нашага і Пана Езуса Хрыста. Заўсёды дзякую Богу майму за вас, дзеля ласкі Божай, дадзенай вам у Хрысце Езусе. Бо ў Ім вы ўзбагаціліся ўсім, усялякім словам і ўсялякім веданнем. Хрыстовае сведчанне так умацавалася ў вас, што вы не маеце нястачы ні ў якім дары, чакаючы аб’яўлення Пана нашага Езуса Хрыста. Ён і будзе ўмацоўваць вас аж да канца, каб вы былі бязвіннымі ў дзень Пана нашага Езуса Хрыста. Верны ёсць Бог, які паклікаў вас да еднасці з Ягоным Сынам, Езусам Хрыстом, Панам нашым.

Гэта слова Божае.

СПЕЎ ПЕРАД ЕВАНГЕЛЛЕМ (Пс 85 (84), 8)

Акламацыя: Аллелюя, аллелюя, аллелюя.

Пакажы нам, Пане, сваю міласэрнасць

і дай нам сваё збаўленне.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 13, 33–37)

Чувайце, бо не ведаеце, калі прыйдзе гаспадар дому

+ Чытанне святога Евангелля паводле Марка.

Аднойчы:

Езус сказаў вучням сваім: Глядзіце, чувайце, бо не ведаеце, калі настане час той. Падобна гэта да чалавека, які, вырушаючы ў далёкую дарогу, пакінуў дом свой, даў слугам сваім уладу, і кожнаму сваю працу, і загадаў брамніку чуваць.

Дык чувайце ж і вы, бо не ведаеце, калі прыйдзе гаспадар дому: увечары, ці апоўначы, ці пры спеве пеўняў, ці раніцай; каб не застаў вас спячымі, калі вернецца неспадзявана. А што вам кажу — кажу ўсім: Чувайце!

Гэта слова Пана.

І НЯДЗЕЛЯ АДВЭНТУ

Год С

ПЕРШАЕ ЧЫТАННЕ (Ер 33, 14–16)

Узгадую для  Давіда Парастак Справядлівасці

Чытанне кнігі прарока Ераміі.

Вось надыходзяць дні, — кажа Пан, — калі Я выканаю абяцанне, якое абвясціў пра дом Ізраэля і пра дом Юды.

У тыя дні і ў той час Я ўзгадую для Давіда Парастак Справядлівасці, і будзе ён чыніць правасуддзе і справядлівасць на зямлі.

У тыя дні Юда будзе збаўлены і Ерузалем будзе жыць бяспечна, і назавуць яго: Пан — наша справядлівасць.

Гэта слова Божае.

РЭСПАНСАРЫЙНЫ ПСАЛЬМ (Пс 25 (24), 4–5ab. 8–9. 10 і 14, Р.: 1b)

Рэфрэн: Да Цябе, о Пане, узношу я душу маю.

4. Дай спазнаць Твае дарогі, Пане, *

і навучы мяне сцежкам Тваім.

5. Вядзі мяне ў праўдзе Тваёй і навучы, *

бо Ты — мой Бог і Збаўца.

Рэфрэн: Да Цябе, о Пане, узношу я душу маю.

8. Пан — добры і справядлівы, *

таму паказвае грэшнікам шлях.

9. Ён кіруе прыніжанымі ў справядлівасці, *

і навучае пакорных шляхам cваім.

Рэфрэн: Да Цябе, о Пане, узношу я душу маю.

10. Усе сцежкі Пана — гэта міласэрнасць і  вернасць *

для тых, хто захоўвае запавет і наказы Яго.

14. Пан добразычлівы да тых, хто Яго баіцца, *

і запавет свой Ён адкрывае ім.

Рэфрэн: Да Цябе, о Пане, узношу я душу маю.

ДРУГОЕ ЧЫТАННЕ (1 Тэс 3, 12 — 4, 2)

Няхай Пан умацуе сэрцы вашыя ў час  прыйсця Хрыста

Чытанне Першага паслання святога Апостала Паўла да Тэсаланікійцаў.

Браты:

Няхай памножыць вас Пан і перапоўніць вас любоўю адно да аднаго і да ўсіх, якую і мы маем да вас; каб умацаваць сэрцы вашыя беззаганнымі ў святасці перад Богам і Айцом нашым у час прыйсця Пана нашага, Езуса, з усімі Ягонымі святымі.

І ўрэшце, браты, просім вас і молім у Пану Езусе, каб вы, прыняўшы ад нас тое, як трэба вам сябе паводзіць і дагаджаць Богу, як вы і паводзіце сябе, каб больш у гэтым узрасталі. Бо вы ведаеце, якія мы далі вам наказы ад Пана Езуса.

Гэта слова Божае.

СПЕЎ ПЕРАД ЕВАНГЕЛЛЕМ (Пс 85 (84), 8)

Акламацыя: Аллелюя, аллелюя, аллелюя.

Пакажы нам, Пане, сваю міласэрнасць

і дай нам сваё збаўленне.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 21, 25–28. 34–36)

Набліжаецца адкупленне вашае

+ Чытанне святога Евангелля паводле Лукі.

У той час:

Езус сказаў сваім вучням: Будуць знакі на сонцы і месяцы, і зорках, а на зямлі — спалох народаў і замяшанне ад гулу марскога хвалявання. Людзі будуць млець ад страху і ад чакання таго, што прыйдзе на свет, бо захістаюцца моцы нябесныя. І тады ўбачаць Сына Чалавечага, які будзе ісці ў воблаку з моцаю і славаю вялікай. Калі ж гэта пачне адбывацца, тады выпрастайцеся і падыміце галовы вашыя, бо набліжаецца адкупленне вашае.

Зважайце ж на сябе, каб сэрцы вашыя не былі абцяжараныя пахмеллем і п’янствам, і жыццёвымі клопатамі, і каб дзень той не застаў вас неспадзявана, як пастка. Бо ён прыйдзе на ўсіх, хто жыве на паверхні ўсёй зямлі. Дык чувайце ўвесь час і маліцеся, каб вы маглі пазбегнуць усяго таго, што павінна адбыцца, і стаць перад Сынам Чалавечым.

Гэта слова Пана.

Панядзелак першага тыдня Адвэнту

ПЕРШАЕ ЧЫТАННЕ (Іс 2, 1–5)

Пан збірае ўсе народы ў вечны мір Божага Валадарства

Чытанне кнігі прарока Ісаі.

Слова, якое бачыў Ісая, сын Амоса

пра Юдэю і Ерузалем.

І станецца ў апошнія дні,

што гара дому Пана будзе пастаўлена на вяршыні гораў

і ўзвысіцца па-над пагоркамі, і пацякуць да яе ўсе плямёны.

І пойдуць многія народы і скажуць:

Прыйдзіце, і ўзыдзем на гару Пана

у дом Бога Якубава,

і навучыць Ён нас сваім шляхам,

і мы пойдзем Ягонымі сцежкамі.

Бо з Сіёну выйдзе Закон,

і слова Пана з Ерузалема.

І будзе Ён судзіць плямёны,

і асудзіць многія народы;

і перакуюць мячы свае на плугі,

і дзіды свае на сярпы;

не ўздыме народ на народ мяча,

і не будуць больш вучыцца ваяваць.

Доме Якуба! Прыйдзіце, і пойдзем

у святле Пана.

Гэта слова Божае.

РЭСПАНСАРЫЙНЫ ПСАЛЬМ (Пс 122 (121), 1–2. 4–5. 6–7. 8–9, Р.: пар. 1)

Рэфрэн: З радасцю пойдзем у дом Пана Бога.

1. Узрадаваўся я, калі мне сказалі: *

Пойдзем у дом Пана.

2. Вось стаяць нашыя ногі *

у брамах Тваіх, Ерузалем.

Рэфрэн: З радасцю пойдзем у дом Пана Бога.

4. Туды ўзыходзяць пакаленні, пакаленні Пана, *

каб, паводле сведчання Ізраэля, праслаўляць імя Пана.

5. Там стаяць судовыя троны, *

троны дому Давіда.

Рэфрэн: З радасцю пойдзем у дом Пана Бога.

6. Прасіце міру для Ерузалема: *

Няхай спакой маюць тыя, хто любіць Цябе.

7. Няхай будзе мір у мурах Тваіх, *

дабрабыт у палацах Тваіх.

Рэфрэн: З радасцю пойдзем у дом Пана Бога.

8. Дзеля братоў маіх і бліжніх маіх, *

скажу я: Мір табе.

9. Дзеля дома Пана, Бога нашага, *

буду жадаць дабра табе.

Рэфрэн: З радасцю пойдзем у дом Пана Бога.

СПЕЎ ПЕРАД ЕВАНГЕЛЛЕМ (Пар. Пс 80 (79), 4)

Акламацыя: Аллелюя, аллелюя, аллелюя.

Пане, Божа наш, прыйдзі збавіць нас,

пакажы аблічча Тваё, і мы будзем збаўленыя.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 8, 5–11)

Многія прыйдуць з усходу і захаду ў Валадарства Нябеснае

+ Чытанне святога Евангелля паводле Мацвея.

У той час:

Калі Езус увайшоў у Кафарнаум, падыйшоў да Яго сотнік і прасіў Яго, кажучы: Пане! Слуга мой ляжыць дома спаралізаваны і страшэнна пакутуе.

Езус кажа яму: Я прыйду і вылечу яго.

Сотнік жа сказаў у адказ: Пане, я не варты, каб Ты ўвайшоў пад дах мой, але скажы толькі слова, і ачуняе слуга мой. Бо і я чалавек падуладны, але маю пад сабою жаўнераў, кажу аднаму: Ідзі, і ідзе; і другому: Прыйдзі, і прыходзіць; і слузе майму: Зрабі тое, і робіць.

Пачуўшы гэта, Езус здзівіўся і сказаў тым, хто ішоў услед за Ім: Сапраўды кажу вам, ні ў кога ў Ізраэлі Я не знайшоў такой веры. Кажу ж вам, што многія  прыйдуць з усходу і захаду і сядуць за стол з Абрагамам, Ісаакам і Якубам у Валадарстве Нябесным.

Гэта слова Пана.

Аўторак першага тыдня Адвэнту

ПЕРШАЕ ЧЫТАННЕ (Іс 11, 1–10)

Спачне на Ім Дух Пана

Чытанне кнігі прарока Ісаі.

У той дзень:

Выйдзе парастак з пня Есэевага,

і атожылак з  кораня ягонага прынясе плод;

і спачне на ім Дух Пана,

дух мудрасці і разумення,

дух парады і моцы,

дух пазнання і боязі Пана.

Напоўніцца баяззю Пана,

і будзе судзіць не з погляду вачэй сваіх,

і не са слыху вушэй сваіх будзе асуджаць.

Ён будзе судзіць убогіх паводле справядлівасці,

і прыгнечаным зямлі будзе выносіць прысуд ў праўдзе;

і жазлом вуснаў сваіх ударыць зямлю,

і дыханнем вуснаў сваіх заб’е няправеднага.

І будзе справядлівасць паясам на бёдрах Яго,

і вернасць - поясам на сцёгнах Ягоных.

Тады воўк будзе жыць разам з ягнцам,

і леапард разам з казлянём будзе ляжаць;

і цяля, і малады леў, і вол будуць разам,

а малы хлопчык будзе паганяць іх.

І карова будзе пасвіцца разам з мядзведзіцай,

і дзеці іх будуць ляжаць разам,

і леў, як вол, будзе есці салому.

І немаўля будзе гуляць над нарою аспіда,

і дзіця працягне руку сваю да гнязда гадзюкі.

Не будуць чыніць зла ані шкоды на ўсёй святой гары Маёй,

бо будзе напоўнена зямля пазнаннем Пана,

як водамі напаўняецца мора.

І будзе ў той  дзень:

корань Есэя, што стане сцягам для народаў,

будуць шукаць язычнікі,

і стане слаўным месца ягонага адпачынку.

Гэта слова Божае.

РЭСПАНСАРЫЙНЫ ПСАЛЬМ (Пс 72 (71), 1–2. 7–8. 12–13. 17, Р.: пар. 7)

Рэфрэн: Калі прыйдзе Збаўца, вечны мір настане.

1. Божа, дай суд Твой каралю, *

і сыну караля — Тваю справядлівасць.

2. Няхай судзіць народ Твой справядліва *

і прыгнечаных Тваіх — паводле права.

Рэфрэн: Калі прыйдзе Збаўца, вечны мір настане.

7. У дні Ягоныя закрасуе справядлівасць, *

і вялікі спакой, аж пакуль не знікне месяц.

8. І будзе Ён панаваць ад мора да мора, *

і ад ракі аж да краю зямлі.

Рэфрэн: Калі прыйдзе Збаўца, вечны мір настане.

12. Бо Ён вызваліць убогага, які Яго кліча, *

і прыгнечанага, які дапамогі не мае.

13. Змілуецца Ён над бедным і ўбогім, *

і душы бедных Ён уратуе.

Рэфрэн: Калі прыйдзе Збаўца, вечны мір настане.

17. Імя Ягонае будзе трываць навекі, *

пакуль свеціць сонца, будзе трываць імя Ягонае.

Благаслаўлёныя будуць у Ім усе плямёны, *

будуць славіць Яго ўсе народы.

Рэфрэн: Калі прыйдзе Збаўца, вечны мір настане.

СПЕЎ ПЕРАД ЕВАНГЕЛЛЕМ

Акламацыя: Аллелюя, аллелюя, аллелюя.

Прыйдзе наш Пан з моцай вялікай,

і асветліць вочы сваіх слугаў.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 10, 21–24)

Езус узрадаваўся ў Духу Святым

+ Чытанне святога Евангелля паводле Лукі.

У той час ўзрадаваўся Езус у Духу Святым і сказаў: Праслаўляю Цябе, Ойча, Пане неба і зямлі, што Ты ўтоіў гэта ад мудрых і разумных і адкрыў дзецям. Так, Ойча, бо такое было Тваё ўпадабанне.

Усё перададзена мне Айцом Маім, і ніхто не ведае, хто ёсць Сын, апроч Айца, і хто ёсць Айцец, апроч Сына і таго, каму Сын хоча адкрыць.

І, звярнуўшыся да вучняў, сказаў ім асобна: Шчаслівыя вочы, якія бачаць тое, што бачыце вы! Бо кажу вам, што многія прарокі і каралі хацелі ўбачыць тое, што бачыце вы — і не ўбачылі, і чуць тое, што чуеце вы — і не пачулі.

Гэта слова Пана.

Серада першага тыдня Адвэнту

ПЕРШАЕ ЧЫТАННЕ (Іс 25, 6–10а)

Пан Бог запрашае на сваю гасціну і выцірае слёзы з усіх твараў

Чытанне кнігі прарока Ісаі.

У той дзень:

Пан Магуццяў прыгатуе для ўсіх народаў на гэтай гары

гасціну з тлустых страў, гасціну з добрага віна,

з туку касцей ды з найлепшага віна.

Скіне Ён на гэтай гары заслону,

што закрывае твар ўсіх народаў,

покрыва, расцягнутае над усімі плямёнамі.

Ён знішчыць смерць назаўсёды.

І вытра Пан Бог слёзы з усіх твараў,

і здыме ганьбу з народа свайго па усёй зямлі,

бо так сказаў Пан.

І скажуць у той дзень:

Гэта Ён, наш Бог!

На Яго мы спадзяваліся, што Ён нас збавіць.

Гэта Пан, у Ім наша надзея,

будзем радавацца і весяліцца ў Яго збаўленні!

Бо рука Пана спачне на гэтай гары.

Гэта слова Божае.

РЭСПАНСАРЫЙНЫ ПСАЛЬМ (Пс 23 (22), 1–3а. 3b–4. 5. 6, Р.: 6cd)

Рэфрэн: На доўгія дні пасялюся я ў доме Пана.

1. Пан — мой пастыр, ні ў чым не буду мець нястачы, *

2. Ён дазваляе спачываць мне на зялёных пашах.

Да водаў спакойных вядзе мяне, *

3. Ён душу маю пажыўляе.

Рэфрэн: На доўгія дні пасялюся я ў доме Пана.

Накіроўвае мяне на сцежкі справядлівасці *

дзеля Імя свайго.

4.  Калі нават пайду далінай смяротнага ценю, +

не буду баяцца зла, бо Ты са мною. *

Твой жэзл і Твой посах мяне суцяшаюць.

Рэфрэн: На доўгія дні пасялюся я ў доме Пана.

5. Ты стол для мяне накрываеш *

на вачах маіх ворагаў;

намашчаеш галаву маю алеем, *

келіх мой перапоўнены.

Рэфрэн: На доўгія дні пасялюся я ў доме Пана.

6. Сапраўды, дабро і міласэрнасць Твая будуць са мною *

ва ўсе дні жыцця майго,

і пасялюся я ў доме Пана *

на доўгія дні.

Рэфрэн: На доўгія дні пасялюся я ў доме Пана.

СПЕЎ ПЕРАД ЕВАНГЕЛЛЕМ

Акламацыя: Аллелюя, аллелюя, аллелюя.

Вось, набліжаецца Пан, каб збавіць народ свой;

шчаслівыя, хто гатовы выйсці Яму насустрач.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 15, 29–37)

Езус аздараўляе многіх і размнажае хлеб

+ Чытанне святога Евангелля паводле Мацвея.

У той час:

Езус прыйшоў да Галілейскага мора, і ўзышоўшы на гару, сеў там. І прыйшло да Яго мноства людзей, сярод якіх былі кульгавыя, сляпыя, калекі, нямыя і шмат іншых, і клалі іх да ног Езуса, і Ён вылечваў іх. Натоўп жа здзіўляўся, бачачы, што нямыя гавораць, калекі выздараўліваюць, кульгавыя ходзяць, і сляпыя бачаць, і праслаўляў Бога Ізраэля.

Езус, паклікаўшы вучняў сваіх, сказаў ім: Шкада Мне людзей, бо ўжо тры дні яны застаюцца са Мною, і не маюць чаго з’есці; і адпусціць іх галоднымі не хачу, каб не аслаблі ў дарозе. І кажуць Яму вучні: Адкуль нам у пустыні ўзяць столькі хлеба, каб накарміць такі вялікі натоўп? Кажа ім Езус: Колькі ў вас хлябоў? А яны адказалі: Сем і некалькі рыбак. І, загадаўшы натоўпу сесці на зямлю, узяў сем хлябоў і рыбы і, склаўшы падзяку, паламаў і даў вучням сваім, а вучні — натоўпу. І елі ўсе, і насыціліся. І набралі кавалкаў, што засталіся, сем поўных кашоў.

Гэта слова Пана.

Чацвер першага тыдня Адвэнту

ПЕРШАЕ ЧЫТАННЕ (Іс 26, 1–6)

Няхай увойдзе народ справядлівы

Чытанне кнігі прарока Ісаі.

У той дзень заспяваюць гэтую песню

ў зямлі Юдэйскай:

У нас моцны горад;

Ён даў нам муры і вал для абароны.

Адчыніце брамы!

Няхай увойдзе народ справядлівы,

які захоўвае вернасць.

Моцнага духам Ты захоўваеш у глыбокім спакоі,

бо ён спадзяецца на Цябе.

Спадзявайцеся на Пана заўсёды,

бо Пан ёсць вечная Скала!

Бо Ён прынізіў тых,

хто жыве на вышыні,

высока ўзняты горад зваліў,

зваліў яго на зямлю,

скінуў яго ў пыл.

Топчуць яго ногі, ногі прыгнечаных і ступні бедных.

Гэта слова Божае.

РЭСПАНСАРЫЙНЫ ПСАЛЬМ (Пс 118 (117), 1 і 8–9. 19–21. 25–27а, Р.: 26а)

Рэфрэн: Благаслаўлёны, хто ідзе ў імя Пана.

Альбо: Аллелюя.

1. Хваліце Пана, бо Ён добры, +

бо навекі міласэрнасць Ягоная. *

8. Лепш ускладаць надзею на Пана, +

чым спадзявацца на чалавека.

9. Лепш ускладаць надзею на Пана, *

чым спадзявацца на вяльможных.

Рэфрэн: Благаслаўлёны, хто ідзе ў імя Пана.

Альбо: Аллелюя.

19. Адчыніце мне брамы справядлівасці, +

я ўвайду ў іх і буду праслаўляць Пана. *

20. Вось брамы Пана, +

справядлівыя ўвойдуць у іх.

21. Слаўлю Цябе, бо Ты мяне пачуў *

і стаўся маім збаўленнем.

Рэфрэн: Благаслаўлёны, хто ідзе ў імя Пана.

Альбо: Аллелюя.

25. О Пане, збаў! О Пане, паспрыяй. *

26. Благаслаўлёны, хто ідзе ў імя Пана,

благаслаўляем вас з дому Пана. *

27. Пан ёсць Богам, +

і Ён асвятліў нас.

Рэфрэн: Благаслаўлёны, хто ідзе ў імя Пана.

Альбо: Аллелюя.

СПЕЎ ПЕРАД ЕВАНГЕЛЛЕМ (Іс 55, 6)

Акламацыя: Аллелюя, аллелюя, аллелюя.

Шукайце Пана, пакуль Ён дазваляе сябе знайсці,

клічце Яго, пакуль Ён блізка.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 7, 21. 24–27)

Хто выконвае волю Айца, той увойдзе ў Нябеснае Валадарства

+ Чытанне святога Евангелля паводле Мацвея.

У той час:

Езус сказаў вучням сваім:

Не кожны, хто кажа Мне: Пане, Пане, — увойдзе ў Нябеснае Валадарства, але толькі той, хто выконвае волю Айца Майго, які ў нябёсах.

Вось жа кожны, хто слухае гэтыя словы Мае і выконвае іх, будзе падобны да чалавека разумнага, які пабудаваў свой дом на скале. І пайшоў дождж, і разліліся рэкі, і падзьмулі вятры, і ўдарылі ў дом той; і ён не ўпаў, бо пастаўлены быў на скале.

А кожны, хто слухае гэтыя словы Мае і не выконвае іх, будзе падобны да чалавека неразважлівага, які пабудаваў свой дом на пяску. І пайшоў дождж, і разліліся рэкі, і падзьмулі вятры, і ўдарылі ў дом той; і ён упаў, і было падзенне яго вялікае.

Гэта слова Пана.

Пятніца першага тыдня Адвэнту

ПЕРШАЕ ЧЫТАННЕ (Іс 29, 17–24)

У той дзень вочы сляпых будуць бачыць

Чытанне кнігі прарока Ісаі.

Гэта кажа Пан Бог:

Ці ж у хуткім часе

не станецца Лібан садам,

і ці не будуць лічыць сад лесам?

І ў той дзень глухія пачуюць словы кнігі,

і вочы сляпых з цемры і змроку будуць бачыць.

І радасць пакорлівых павялічыцца ў Пану,

і бедныя будуць цешыцца ў Святым Ізраэля.

Бо не будзе больш крыўдзіцеля,

і насмешнік знікне,

і прападуць усе, хто імкнецца да несправядлівасці,

хто ў словах асуджае чалавека

і на таго, хто судзіцца ў браме, ставіць пастку,

уводзіць справядлівага ў замяшанне.

Таму Пан, які адкупіў Абрагама,

так кажа дому Якуба:

Цяпер Якуб не будзе асаромлены,

і аблічча ягонае больш не збялее.

Бо калі ўбачыць дзяцей сваіх,

справу рук Маіх,

то будзе свята шанаваць імя Маё,

і свята шанаваць будуць Святога Якубавага,

і Бога Ізраэля будуць баяцца.

І той, хто блукае духам, набудзе разуменне,

і хто наракае, атрымае настаўленне.

Гэта слова Божае.

РЭСПАНСАРЫЙНЫ ПСАЛЬМ (Пс 27 (26), 1.  4. 13–14, Р.: 1а)

Рэфрэн: Пан — маё святло і маё збаўленне.

1. Пан — маё святло і маё збаўленне: *

каго ж мне баяцца?

Пан — ахова жыцця майго: *

каго ж мне палохацца?

Рэфрэн: Пан — маё святло і маё збаўленне.

4. Аднаго я прашу у Пана і толькі гэтага жадаю, +

каб жыць мне у доме Пана *

ва ўсе дні жыцця майго.

Каб сузіраць хараство Пана *

і наведваць Яго святыню.

Рэфрэн: Пан — маё святло і маё збаўленне.

13. Веру, што ўбачу дабрыню Пана *

ў краіне жывых.

14. Спадзявайся на Пана, будзь мужным, *

няхай умацуецца сэрца тваё, спадзявайся на Пана.

Рэфрэн: Пан — маё святло і маё збаўленне.

СПЕЎ ПЕРАД ЕВАНГЕЛЛЕМ

Акламацыя: Аллелюя, аллелюя, аллелюя.

Прыйдзе наш Пан з моцай вялікай,

і асветліць вочы сваіх слугаў.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 9, 27–31)

Аздараўленне сляпых, якія паверылі ў Езуса

+ Чытанне святога Евангелля паводле Мацвея.

У той час:

Калі Езус адыходзіў адтуль, ішлі за Ім двое сляпых, якія крычалі: Змілуйся над намі, Сыне Давіда!

І калі Ён прыйшоў у дом, сляпыя падышлі да Яго. І кажа ім Езус: Ці верыце, што Я магу зрабіць гэта?

Яны кажуць Яму: Так, Пане!

Тады Ён дакрануўся да вачэй іхніх і сказаў: Няхай станецца вам паводле веры вашай.

І адкрыліся іх вочы. І Езус сурова наказаў ім: Глядзіце, каб ніхто не даведаўся. А яны, калі выйшлі, абвясцілі пра Яго па ўсёй той зямлі.

Гэта слова Пана.

Субота першага тыдня Адвэнту

ПЕРШАЕ ЧЫТАННЕ (Іс 30, 19–21. 23–26)

Бог змілуецца над табою на голас ляманту твайго

Чытанне кнігі прарока Ісаі.

Гэта кажа Пан Бог, святы Ізраэля:

Ты, народзе на Сіёне, які жывеш у Ерузалеме, не будзеш больш плакаць. Бог змілуецца над табою на голас ляманту твайго, і калі пачуе яго, адкажа табе.

І дасць вам Пан хлеб пакуты і ваду прыгнёту; але твой Настаўнік не будзе хавацца, і вочы твае ўбачаць Настаўніка твайго, і вушы твае пачуюць слова, сказанае за табою: Гэта дарога, ідзіце па ёй, калі б вы адхіліліся ўправа ці ўлева.

Ён спашле дождж на насенне тваё, якім ты засееш раллю, і хлеб, плён зямлі, будзе сытны і пажыўны. Статак твой у той дзень будзе пасвіцца на прасторных пашах. Валы і аслы, якія апрацоўваюць зямлю, будуць есці салёную мяшанку, прасеяную лапатай і віламі.

І на кожнай высокай гары, і на кожным высокім узгорку будуць ручаі, патокі водаў у дзень разгрому вялікага, калі ўпадуць вежы. І святло месяца будзе, як святло сонца, а святло сонца павялічыцца ў сем разоў, як святло сямі дзён, у той дзень, калі Пан перавяжа рану свайго народа і залечыць язвы ад удару свайго.

Гэта слова Божае.

РЭСПАНСАРЫЙНЫ ПСАЛЬМ  (Пс 147 (146), 1–2. 3–4. 5–6, Р.: Іс 30, 18d)

Рэфрэн: Шчаслівыя ўсе, хто спадзяецца на Пана.

1. Хваліце Пана, бо прыемна праслаўляць Бога нашага,

бо прыемна спяваць Яму песню хвалы. *

2. Пан будуе Ерузалем, *

збірае выгнаннікаў Ізраэля.

Рэфрэн: Шчаслівыя ўсе, хто спадзяецца на Пана.

3. Ён лечыць зламаныя сэрцы, *

і перавязвае іх раны.

4. Ён падлічвае колькасць зорак *

і кожную называе па імені.

Рэфрэн: Шчаслівыя ўсе, хто спадзяецца на Пана.

5. Вялікі наш Пан і вялікая моц Ягоная, *

і мудрасць Ягоная невымерная.

6. Пакорных Пан падымае, *

а бязбожных паніжае да зямлі.

Рэфрэн: Шчаслівыя ўсе, хто спадзяецца на Пана.

СПЕЎ ПЕРАД ЕВАНГЕЛЛЕМ (Іс  33, 22)

Акламацыя: Аллелюя, аллелюя, аллелюя.

Пан — суддзя наш, Пан — наш заканадаўца,

Пан — валадар наш, Ён нас збавіць.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 9, 35 — 10, 1. 5а. 6–8)

Убачыўшы натоўпы людзей, Ён злітаваўся над імі

+ Чытанне святога Евангелля паводле Мацвея.

У той час:

Абходзіў Езус усе гарады і вёскі, навучаючы ў іхніх сінагогах, абвяшчаючы Евангелле валадарства і вылечваючы ўсялякую хваробу і ўсялякую немач.

Убачыўшы натоўпы людзей, Ён злітаваўся над імі, бо яны былі знясіленыя і пакінутыя, нібы авечкі, якія не маюць пастыра.

Тады Ён кажа вучням сваім: Жніво, сапраўды, вялікае, ды работнікаў мала; дык маліце Гаспадара жніва, каб выслаў работнікаў на жніво сваё.

І, паклікаўшы дванаццаць вучняў сваіх, Ён даў ім уладу выганяць нячыстых духаў і лячыць усялякую хваробу і ўсялякую немач.

Гэтых дванаццаць паслаў Езус, наказваючы ім: Найбольш ідзіце да авечак з дому Ізраэля, якія загінулі. А ідучы, абвяшчайце, кажучы: Наблізілася Валадарства Нябеснае. Хворых аздараўляйце, мёртвых уваскрашайце, пракажоных ачышчайце, злых духаў выганяйце. Дарма атрымалі, дарма і давайце.

Гэта слова Пана.

ІI НЯДЗЕЛЯ АДВЭНТУ

Год A

ПЕРШАЕ ЧЫТАННЕ (Іс 11, 1–10)

Будзе судзіць убогіх паводле справядлівасці

Чытанне кнігі прарока Ісаі.

У той дзень:

Выйдзе парастак з пня Есэевага,

і атожылак з  кораня ягонага прынясе плод;

і спачне на ім Дух Пана,

дух мудрасці і разумення,

дух парады і моцы,

дух пазнання і боязі Пана.

Напоўніцца баяззю Пана,

і будзе судзіць не з погляду вачэй сваіх,

і не са слыху вушэй сваіх будзе асуджаць.

Ён будзе судзіць убогіх паводле справядлівасці,

і прыгнечаным зямлі будзе выносіць прысуд ў праўдзе;

і жазлом вуснаў сваіх ударыць зямлю,

і дыханнем вуснаў сваіх заб’е няправеднага.

І будзе справядлівасць поясам на бёдрах Яго,

і вернасць — поясам на сцёгнах Ягоных.

Тады воўк будзе жыць разам з ягнём,

і леапард разам з казлянём будзе ляжаць;

і цяля, і малады леў, і вол будуць разам,

а малы хлопчык будзе паганяць іх.

І карова будзе пасвіцца разам з мядзведзіцай,

і дзеці іх будуць ляжаць разам,

і леў, як вол, будзе есці салому.

І немаўля будзе гуляць над нарою аспіда,

і дзіця працягне руку сваю да гнязда гадзюкі.

Не будуць чыніць зла ані шкоды на ўсёй святой гары Маёй,

бо будзе напоўнена зямля пазнаннем Пана,

як водамі напаўняецца мора.

І будзе ў той дзень:

корань Есэя, што стане сцягам для народаў,

будуць шукаць язычнікі,

і стане слаўным месца ягонага адпачынку.

Гэта слова Божае.

РЭСПАНСАРЫЙНЫ ПСАЛЬМ (Пс 72(71), 1–2. 7–8. 12–13. 17, Р.: пар. 7)

Рэфрэн: Калі прыйдзе Збаўца, вечны мір настане.

1. Божа, дай суд Твой каралю *

і сыну караля Тваю справядлівасць.

2. Няхай судзіць народ Твой справядліва *

і прыгнечаных Тваіх паводле права.

Рэфрэн: Калі прыйдзе Збаўца, вечны мір настане.

7. У дні Ягоныя закрасуе справядлівасць, *

і вялікі спакой, аж пакуль не знікне месяц.

8. І будзе Ён панаваць ад мора да мора, *

і ад ракі аж да краю зямлі.

Рэфрэн: Калі прыйдзе Збаўца, вечны мір настане.

12. Бо Ён вызваліць убогага, які Яго кліча, *

і прыгнечанага, які дапамогі не мае.

13. Змілуецца Ён над бедным і ўбогім, *

і душы бедных уратуе.

Рэфрэн: Калі прыйдзе Збаўца, вечны мір настане.

17. Імя Ягонае будзе трываць навекі, *

пакуль свеціць сонца, будзе трываць імя Ягонае.

Благаслаўлёныя будуць у Ім усе плямёны, *

будуць славіць Яго ўсе народы.

Рэфрэн: Калі прыйдзе Збаўца, вечны мір настане.

ДРУГОЕ ЧЫТАННЕ (Рым 15, 4–9)

Хрыстус збаўляе ўсіх людзей

Чытанне Паслання святога апостала Паўла да Рымлянаў.

Браты:

Усё, што напісана было раней, напісана дзеля нашага павучэння, каб мы праз вытрываласць і заахвочванне Пісанняў мелі надзею. А Бог цярплівасці і суцяшэння няхай учыніць вас аднадумцамі паміж сабою паводле Езуса Хрыста, каб вы аднадушна, аднымі вуснамі славілі Бога і Айца Пана нашага Езуса Хрыста.

Таму прымайце адзін аднаго, як і Хрыстус прыняў вас на хвалу Божую. Бо кажу, што Езус Хрыстус стаўся слугою абразання дзеля Божай праўды, каб пацвердзіць абяцанні, дадзеныя айцам, каб язычнікі за міласэрнасць маглі праслаўляць Бога, як напісана: За гэта буду славіць Цябе сярод язычнікаў і буду спяваць імені Твайму.

Гэта слова Божае.

СПЕЎ ПЕРАД ЕВАНГЕЛЛЕМ (Лк 3, 4. 6)

Акламацыя: Аллелюя, аллелюя, аллелюя.

Падрыхтуйце дарогу Пану, раўняйце сцежкі Яму,

і кожнае цела ўбачыць Божае збаўленне.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 3, 1–12)

Пакайцеся, бо наблізілася Валадарства Нябеснае

+ Чытанне святога Евангелля паводле Мацвея.

У тыя дні з’явіўся Ян Хрысціцель, які навучаў у Юдэйскай пустыні і казаў: Пакайцеся, бо наблізілася Валадарства Нябеснае. Бо гэта той, пра каго сказаў прарок Ісая: Голас таго, хто кліча ў пустыні: падрыхтуйце дарогу Пану, раўняйце сцежкі Яму.

Сам жа Ян меў адзенне з вярблюджай воўны і скураны пояс на бёдрах сваіх; а ежай яму была саранча і дзікі мёд. Тады Ерузалем і ўся Юдэя, і ўсе ваколіцы Ярдана выходзілі да Яго. І прымалі хрост ад яго ў рацэ Ярдан, вызнаючы свае грахі.

Убачыўшы многіх фарысеяў і садукеяў, якія прыходзілі да яго хрысціцца, ён сказаў ім: Племя змяінае, хто навучыў вас уцякаць ад надыходзячага гневу? Прынясіце ж годны плён пакаяння, і не думайце казаць у думках сваіх: Наш айцец — Абрагам. Бо кажу вам, што Бог можа з камянёў гэтых узняць дзяцей Абрагаму. Ужо і сякера прыкладзена да карэння дрэваў; бо кожнае дрэва, што не дае добрага плоду, будзе ссечана і кінута ў  агонь.

Я хрышчу вас у вадзе для пакаяння, але той, хто ідзе за мною, мацнейшы за мяне, і я не варты несці сандалі Ягоныя. Ён будзе хрысціць вас Духам Святым і агнём. Лапата Ягоная ў руцэ Яго, і Ён ачысціць гумно сваё і збярэ пшаніцу сваю ў свіран, а мякіну спаліць агнём непагасным.

Гэта слова Пана.

II НЯДЗЕЛЯ АДВЭНТУ

Год B

ПЕРШАЕ ЧЫТАННЕ (Іс 40, 1–5. 9–11)

Падрыхтуйце дарогу Пану

Чытанне кнігі прарока Ісаі.

Суцешце, суцешце народ Мой! —

кажа ваш Бог.

Прамаўляйце да сэрца Ерузалема

і абвяшчайце яму,

што скончыўся час барацьбы ягонай,

што адплочаныя беззаконні ягоныя,

бо атрымаў ён з рукі Пана

ўдвая за ўсе свае грахі.

Голас таго, хто кліча ў пустыні:

падрыхтуйце дарогу Пану,

раўняйце ў стэпе шлях нашаму Богу!

Кожная даліна ўзвысіцца,

кожная гара і пагорак панізяцца,

і выбоістыя дарогі стануць раўнінай,

і ланцугі гор — далінаю.

І з’явіцца слава Пана,

і адначасова ўбачыць яе кожнае цела,

бо так сказалі вусны Пана.

Узыйдзі на высокую гару, Сіён,

які нясеш добрыя весткі!

Зрабі моцным голас свой, Ерузалем,

які нясеш добрыя весткі!

Зрабі моцным голас свой, не бойся!

Скажы гарадам юдэйскім:

Вось Бог ваш!

Вось Пан Бог прыходзіць з моцаю,

і плячо Ягонае, што мае ўладу.

Вось узнагарода Ягоная з Ім,

і адплата Ягоная перад Яго абліччам.

Як пастыр, Ён будзе пасвіць статак свой;

ягнятаў будзе браць на рукі

і насіць на грудзях сваіх,

з клопатам будзе вадзіць кормячых авечак.

Гэта слова Божае.

РЭСПАНСАРЫЙНЫ ПСАЛЬМ (Пс 85 (84), 9аb–10. 11–12. 13–14, Р.: 8)

Рэфрэн: Пакажы нам, Пане, сваю міласэрнасць і дай нам сваё збаўленне.

9. Паслухаю, што гаворыць Пан Бог; *

Ён спакой абвяшчае народу і святым сваім,

10. Сапраўды, Яго збаўленне блізкае +

для тых, хто баіцца Яго, *

і слава Божая будзе жыць на нашай зямлі.

Рэфрэн: Пакажы нам, Пане, сваю міласэрнасць і дай нам сваё збаўленне.

11. Міласэрнасць і вернасць сустрэнуцца разам, *

справядлівасць і спакой пацалуюцца.

12. Вернасць вырасце з зямлі, *

а справядлівасць будзе пазіраць з нябёсаў.

Рэфрэн: Пакажы нам, Пане, сваю міласэрнасць і дай нам сваё збаўленне.

13. Пан адорыць нас шчасцем, *

а зямля наша дасць свой плён.

14. Справядлівасць пойдзе перад Ім *

і паставіць на шлях крокі свае.

Рэфрэн: Пакажы нам, Пане, сваю міласэрнасць і дай нам сваё збаўленне.

ДРУГОЕ ЧЫТАННЕ (2 П 3, 8–14)

Чакаем новага неба і новай зямлі

Чытанне Другога паслання святога апостала Пятра.

Умілаваныя, гэта адно няхай не будзе схавана ад вас, што ў Пана адзін дзень, як тысяча гадоў, і тысяча гадоў, як адзін дзень. Не марудзіць Пан з выкананнем абяцання, як некаторыя лічаць гэта марудлівасцю, але Ён доўгацярплівы да нас. Ён не хоча, каб нехта загінуў, але хоча, каб усе прыйшлі да пакаяння. Прыйдзе ж дзень Пана, як злодзей. І тады нябёсы прамінуць з вялікім шумам, распаленыя стыхіі разбурацца, а зямля і ўсё створанае на ёй згарыць.

Калі так гэта будзе знішчана, дык якімі ж трэба быць у святым жыцці і пабожнасці вам, якія чакаеце і прыспешваеце прыйсце Божага дня, калі палаючыя нябёсы будуць знішчаны, і распаленыя стыхіі растопяцца. Але мы, паводле абяцання Ягонага, чакаем новага неба і новай зямлі, на якіх прабывае справядлівасць.

Таму, умілаваныя, чакаючы гэтага, пастарайцеся, каб Ён знайшоў вас бездакорнымі і беззаганнымі, у спакоі.

Гэта слова Божае.

СПЕЎ ПЕРАД ЕВАНГЕЛЛЕМ (Лк 3, 4. 6)

Акламацыя: Аллелюя, аллелюя, аллелюя.

Падрыхтуйце дарогу Пану, раўняйце сцежкі Яму,

і кожнае цела ўбачыць Божае збаўленне.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 1, 1–8)

Падрыхтуйце дарогу Пану

+ Чытанне святога Евангелля паводле Марка.

Пачатак Евангелля Езуса Хрыста, Сына Божага. Як напісана ў прарока Ісаі: Вось Я пасылаю Анёла Майго перад Табою, які падрыхтуе дарогу Тваю. Голас таго, хто кліча ў пустыні: падрыхтуйце дарогу Пану, раўняйце сцежкі Яму.

З’явіўся Ян, хрысцячы ў пустыні і абвяшчаючы хрост пакаяння для адпушчэння грахоў. І выходзілі да Яго ўся краіна юдэйская і ўсе жыхары Ерузалема, і прымалі ад яго хрост у рацэ Ярдан, вызнаючы грахі свае. Ян жа насіў адзенне з вярблюджай воўны і скураны пояс на бёдрах сваіх і еў саранчу і дзікі мёд. І прапаведаваў, кажучы: Ідзе за мною мацнейшы за мяне, якому я няварты, нахіліўшыся, развязаць раменьчык на ягоных сандалях. Я хрысціў вас вадою, а Ён будзе хрысціць вас Духам Святым.

Гэта слова Пана.

ІI НЯДЗЕЛЯ АДВЭНТУ

Год С

ПЕРШАЕ ЧЫТАННЕ (Бар 5, 1–9)

Бог пакажа тваю прыгажосць

Чытанне Кнігі прарока Баруха.

Скінь, Ерузалем, вопратку

свайго смутку і нядолі,

і апраніся ў прыгажосць славы,

дадзеную табе навекі ад Бога.

Ахініся плашчом справядлівасці Божай,

ускладзі на галаву дыядэму славы Спрадвечнага!

Бо Бог пакажа тваю прыгажосць усяму,

што ёсць пад небам.

Імя тваё ў Бога навекі будзе названа:

мір справядлівасці і слава пабожнасці!

Узніміся, Ерузалем,

і стань на вышыні,

паглядзі на ўсход,

і ўбач дзяцей тваіх,

сабраных словам Святога

ад узыходу сонца аж да захаду,

якія радуюцца таму, што Бог успомніў пра іх.

Яны выйшлі ад цябе пешшу,

гнаныя ворагамі,

а Бог прывядзе іх да цябе, несучы іх у славе,

як на каралеўскім троне.

Бо вырашыў Бог панізіць

кожную высокую гару і пагоркі адвечныя,

засыпаць даліны, зраўняць іх з зямлёй,

каб Ізраэль мог бяспечна крочыць у хвале Пана,

каб лясы і кожнае пахучае дрэва давалі цень

Ізраэлю на Божы загад.

Бог будзе з радасцю весці Ізраэль

да святла славы сваёй

з міласэрнасцю і справядлівасцю, якія Яму належаць.

Гэта слова Божае.

РЭСПАНСАРЫЙНЫ ПСАЛЬМ (Пс 126 (125), 1–2аb. 2cd і 4. 5–6, Р.: 3)

Рэфрэн: Вялікія рэчы ўчыніў Пан для нас.

1. Калі Пан перамяніў лёс Сіёну, *

мы былі, быццам у сне.

2. Вусны нашыя тады былі поўныя смеху, *

а язык спяваў з радасці.

Рэфрэн: Вялікія рэчы ўчыніў Пан для нас.

Тады гаварылі між народамі: *

Вялікія рэчы ўчыніў Пан для іх!

4. Змяні наш лёс, о Пане, *

як патокі на поўдзень.

Рэфрэн: Вялікія рэчы ўчыніў Пан для нас.

5. Хто ў слязах сеяў, *

будзе з радасцю жаць.

6. хто ідзе і плача, несучы насенне, каб сеяць, *

вернецца з радасцю, несучы снапы свае.

Рэфрэн: Вялікія рэчы ўчыніў Пан для нас.

ДРУГОЕ ЧЫТАННЕ (Флп 1, 4–6, 8–11)

Будзьце справядлівымі і беззаганнымі ў дзень Хрыста

Чытанне Паслання святога апостала Паўла да Філіпянаў.

Браты:

Заўсёды кожную малітву за ўсіх вас з радасцю ўзношу, за ваш удзел у абвяшчэнні Евангелля з першага дня аж дагэтуль. Упэўнены, што той, хто пачаў у вас добрую справу, закончыць яе да дня Езуса Хрыста.

Бог — мой сведка, што я люблю ўсіх вас любоўю Езуса Хрыста. І малюся за тое, каб любоў вашая яшчэ больш узрастала ў пазнанні і ва ўсякім адчуванні, каб вы, пазнавалі лепшае, каб вы былі справядлівымі і беззаганнымі ў дзень Хрыста, напоўненымі пладамі справядлівасці праз Езуса Хрыста, на славу і хвалу Божую.

Гэта слова Божае.

СПЕЎ ПЕРАД ЕВАНГЕЛЛЕМ (Лк 3, 4. 6)

Акламацыя: Аллелюя, аллелюя, аллелюя.

Падрыхтуйце дарогу Пану, раўняйце сцежкі Яму,

і кожнае цела ўбачыць Божае збаўленне.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 3, 1–6)

Убачыць кожнае цела Божае збаўленне

+ Чытанне святога Евангелля паводле Лукі.

У пятнаццаты год панавання Тыберыя цэзара, калі Понцій Пілат панаваў у Юдэі, а Ірад быў тэтрархам у Галілеі, Філіп, брат ягоны — тэтрархам у Ітурыі і Траханідскім краі, а Лізанія — тэтрархам у Абіленах; пры першасвятарах Анне і Каяфе, было скіравана слова Божае да Яна, сына Захарыі, у пустыні.

І ён абходзіў усе ваколіцы Ярдана і прапаведаваў хрост пакаяння для адпушчэння грахоў, як напісана ў кнізе прамоў прарока Ісаі:

Голас таго, хто кліча ў пустыні:

падрыхтуйце дарогу Пану,

раўняйце сцежкі Яму!

Кожная даліна ўзвысіцца,

кожная гара і пагорак панізяцца,

і выбоістыя дарогі стануць раўнінай,

і ланцугі гор — далінаю.

І ўбачыць кожнае цела

Божае збаўленне.

Гэта слова Пана.

Панядзелак другога тыдня Адвэнту

ПЕРШАЕ ЧЫТАННЕ (Іс 35, 1–10)

Сам Бог прыйдзе і збавіць вас

Чытанне кнігі прарока Ісаі.

Узрадуецца пустыня і сухая зямля,

і стэп узвесяліцца і зацвіце, як шафран.

Будзе прыгожа цвісці і цешыцца,

і радавацца будзе, і спяваць.

Слава Лібану будзе дадзена яму,

гонар Кармэлю і Сарону.

Яны ўбачаць славу Пана,

веліч нашага Бога.

Умацуйце слабыя рукі,

узмацніце дрыжачыя калені.

Скажыце маладушным:

Будзьце адважнымі! Не бойцеся!

Вось Бог ваш, помста прыйдзе;

адплата Божая.

Ён сам прыходзіць і збавіць вас.

Тады вочы сляпых будуць бачыць,

і вушы глухіх адкрыюцца.

Тады кульгавы, як алень, падскочыць,

і язык нямых усклікне радасна.

Бо пачне біць крыніца вады ў пустыні,

і патокі ў стэпах;

засохлая зямля ператворыцца ў возера;

бязводнае месца ў крыніцы вады;

логава, дзе ляжалі шакалы,

стане месцам трыснягу і папірусу.

І будзе там шырокі шлях і дарога,

і назавецца яна святой дарогай;

не пойдзе па ёй нячысты,

калі адправіцца ў падарожжа,

і неразумныя не будуць па ёй блукаць.

Ільва не будзе там,

і драпежны звер не ўзыдзе на яе, не будзе яго там,

а будуць хадзіць па ёй адкупленыя.

Выбаўленыя Панам вернуцца

і прыйдуць на Сіён з радасным спевам,

і вечная радасць акрые іх галовы.

Вяселле і радасць напоўніць іх,

а журба і стогны знікнуць.

Гэта слова Божае.

РЭСПАНСАРЫЙНЫ ПСАЛЬМ (Пс 85 (84), 9аb–10. 11–12. 13–14, Р.: Іс 35, 4d)

Рэфрэн: Вось прыйдзе Бог і збавіць нас.

9. Паслухаю, што гаворыць Пан Бог; *

Ён спакой абвяшчае народу і святым сваім,

10. Сапраўды, Яго збаўленне блізкае +

для тых, хто баіцца Яго, *

і слава Божая будзе жыць на нашай зямлі.

Рэфрэн: Вось прыйдзе Бог і збавіць нас.

11. Міласэрнасць і вернасць сустрэнуцца разам, *

справядлівасць і спакой пацалуюцца.

12. Вернасць вырасце з зямлі, *

а справядлівасць будзе пазіраць з нябёсаў.

Рэфрэн: Вось прыйдзе Бог і збавіць нас.

13. Пан адорыць нас шчасцем, *

а зямля наша дасць свой плён.

14. Справядлівасць пойдзе перад Ім *

і паставіць на шлях крокі свае.

Рэфрэн: Вось прыйдзе Бог і збавіць нас.

СПЕЎ ПЕРАД ЕВАНГЕЛЛЕМ

Акламацыя: Аллелюя, аллелюя, аллелюя.

Прыйдзе наш Пан, Валадар зямлі

і скіне з нас ярмо няволі.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 5, 17–26)

Дзіўныя рэчы бачылі мы сёння

+ Чытанне святога Евангелля паводле Лукі.

Аднойчы, калі Езус вучыў, былі там фарысеі і кніжнікі, якія прыйшлі з усіх мясцовасцяў Галілеі і Юдэі, і Ерузалема. І моц Пана была з Ім, што мог аздараўляць.

І вось людзі прынеслі на насілках чалавека, які быў спаралізаваны, і спрабавалі ўнесці яго ў дом і пакласці перад Ім. І калі з-за натоўпу не змаглі пранесці яго, залезлі на страху дома і праз дах спусцілі яго з насілкамі на сярэдзіну перад Езусам. І Ён, убачыўшы іх веру, сказаў: Чалавеча, адпускаюцца табе грахі твае.

І пачалі разважаць кніжнікі і фарысеі, кажучы: Хто ён такі, што блюзніць? Хто можа адпускаць грахі, апрача самога Бога?

Зразумеўшы іх думкі, Езус сказаў ім у адказ: Як думаеце ў сэрцах вашых? Што лягчэй сказаць: адпускаюцца табе грахі твае, ці сказаць: устань і хадзі? Але каб вы ведалі, што Сын Чалавечы мае ўладу на зямлі адпускаць грахі.  Сказаў Ён спаралізаванаму: Кажу табе: устань, вазьмі насілкі свае і ідзі да дому свайго. І адразу, устаўшы перад імі, ён узяў тое, на чым ляжаў, і пайшоў да дому сваго, славячы Бога.

І здзіўленне ахапіла ўсіх, і славілі Бога, і, напоўненыя страхам, казалі: Дзіўныя рэчы бачылі мы сёння.

Гэта слова Пана.

Аўторак другога тыдня Адвэнту

ПЕРШАЕ ЧЫТАННЕ (Іс 40, 1–11)

Бог суцяшае свой народ

Чытанне кнігі прарока Ісаі.

Суцешце, суцешце народ Мой! —

кажа ваш Бог.

Прамаўляйце да сэрца Ерузалема

і абвяшчайце яму,

што скончыўся час барацьбы ягонай,

што адплочаныя беззаконні ягоныя,

бо атрымаў ён з рукі Пана

ўдвая за ўсе свае грахі.

Голас таго, хто кліча ў пустыні:

падрыхтуйце дарогу Пану,

раўняйце ў стэпе шлях нашаму Богу!

Кожная даліна ўзвысіцца,

кожная гара і пагорак панізяцца,

і выбоістыя дарогі стануць раўнінай,

і ланцугі гор — далінаю.

І з’явіцца слава Пана,

і адначасова ўбачыць яе кожнае цела,

бо так сказалі вусны Пана.

Голас кажа: Абвяшчай!

І сказаў я: Што абвяшчаць?

Кожнае цела — трава,

і ўся сіла яго — як палявая кветка.

Трава высыхае, вяне кветка,

калі падзьме на яе вецер Пана;

сапраўды, народ — гэта трава.

Высыхае трава, вяне кветка,

а слова Бога нашага трывае заўсёды.

Узыйдзі на высокую гару, Сіён,

які нясеш добрыя весткі!

Зрабі моцным голас свой, Ерузалем,

які нясеш добрыя весткі!

Зрабі моцным голас свой, не бойся!

Скажы гарадам юдэйскім:

Вось Бог ваш!

Вось Пан Бог прыходзіць з моцаю,

і плячо Ягонае, што мае ўладу.

Вось узнагарода Ягоная з Ім,

і адплата Ягоная перад Яго абліччам.

Як пастыр, Ён будзе пасвіць статак свой;

ягнятаў будзе браць на рукі

і насіць на грудзях сваіх,

з клопатам будзе вадзіць кормячых авечак.

Гэта слова Божае.

РЭСПАНСАРЫЙНЫ ПСАЛЬМ (Пс 96 (95), 1–2. 3 і 10аc. 11–12. 13, Р.: пар. Іс 40, 9–10)

Рэфрэн: Вось наш Бог прыходзіць з моцаю вялікай.

1. Спявайце Пану новую песню, *

спявай Пану, уся зямля.

2. Спявайце Пану, слаўце Ягонае імя, *

абвяшчайце з дня на дзень Яго збаўленне.

Рэфрэн: Вось наш Бог прыходзіць з моцаю вялікай.

3. Апавядайце між плямёнамі пра  славу Яго, *

паміж усімі народамі цуды Ягоныя.

10. Кажыце між плямёнамі: Пан валадарыць, *

Ён будзе судзіць народы справядліва.

Рэфрэн: Вось наш Бог прыходзіць з моцаю вялікай.

11. Няхай радуюцца нябёсы і весяліцца зямля, *

няхай шуміць мора і ўсё, што яго напаўняе.

12. Няхай усцешыцца поле і ўсё, што на ім, *

няхай усклікаюць тады ўсе дрэвы лясныя.

Рэфрэн: Вось наш Бог прыходзіць з моцаю вялікай.

13. Перад абліччам Пана, які прыходзіць, *

які прыходзіць судзіць зямлю.

Ён будзе судзіць свет справядліва, *

а народы паводле сваёй праўды.

Рэфрэн: Вось наш Бог прыходзіць з моцаю вялікай.

СПЕЎ ПЕРАД ЕВАНГЕЛЛЕМ

Акламацыя: Аллелюя, аллелюя, аллелюя.

Набліжаецца дзень Пана,

які прыйдзе, каб нас збавіць.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 18, 12–14)

Бог не хоча гібелі тых, хто заблукаў

+ Чытанне святога Евангелля паводле Мацвея.

Аднойчы:

Езус сказаў сваім вучням: Як вы думаеце? Калі б у нейкага чалавека было сто авечак, і адна з іх заблукала, ці не пакіне ён дзевяноста дзевяць у гарах і не пойдзе шукаць тую, што заблукала? І, калі атрымаецца знайсці яе, сапраўды кажу вам, ён радуецца ёй больш, чым дзевяноста дзевяці, якія не заблукалі.

Гэтак няма волі вашага Айца, які ў нябёсах, каб загінуў адзін з гэтых малых.

Гэта слова Пана.

Серада другога тыдня Адвэнту

ПЕРШАЕ ЧЫТАННЕ (Іс 40, 25-31)

Усемагутны Бог умацоўвае знямоглага

Чытанне кнігі прарока Ісаі.

З кім вы параўнаеце Мяне,

і Я буду роўны яму?— кажа Святы.

Узніміце ўгору вашыя вочы і паглядзіце:

Хто стварыў гэтыя зоркі?

Той, хто выводзіць іх шматлікае войска,

і кліча іх усіх па імені.

Сярод такой магутнасці

і вялікай моцы

ніхто не застаецца пакінутым.

Чаму ты кажаш, Якубе,

і ты, Ізраэль, гаворыш:

Схавана дарога мая ад Пана,

у Бога майго забыты закон мой.

Хіба не ведаеш ты? Хіба не чуў ты?

Пан - Бог вечны,

Ён стварыў межы зямлі.

Ён не стамляецца, не знясільваецца,

і неспазнаны розум Ягоны.

Ён дае стомленаму сілу,

Ён умацоўвае знямоглага.

І юнакі стамляюцца і знясільваюцца,

і маладыя, блукаючы, спатыкаюцца.

Але тыя, хто спадзяецца на Пана, адновяць сілы,

расправяць крылы, як арлы,

пабягуць і не стомяцца,

пойдуць і не знясіляцца.

Гэта слова Божае.

РЭСПАНСАРЫЙНЫ ПСАЛЬМ (Пс 103 (102), 1–2. 3–4. 8 і 10, Р.: 1а)

Рэфрэн: Благаславі, душа мая, Пана.

1. Благаславі, душа мая, Пана, *

і ўсё нутро маё, імя Яго святое.

2. Благаславі, душа мая, Пана, *

і не забывай пра ўсе Яго дабрадзействы.

Рэфрэн: Благаславі, душа мая, Пана.

3. Ён адпускае ўсе беззаконні твае, *

і вылечвае ўсе твае хваробы,

4. Ён жыццё тваё ратуе ад загубы, *

літасцю і міласэрнасцю цябе карануе.

Рэфрэн: Благаславі, душа мая, Пана.

8. Міласэрны ёсць Пан і ласкавы, *

доўгацярплівы і шматміласцівы.

10. Не чыніць з намі паводле  грахоў нашых *

і не адплачвае паводле правінаў нашых.

Рэфрэн: Благаславі, душа мая, Пана.

СПЕЎ ПЕРАД ЕВАНГЕЛЛЕМ

Акламацыя: Аллелюя, аллелюя, аллелюя.

Вось наш Пан прыходзіць, каб збавіць народ свой.

Благаслаўлёныя, гатовыя выйсці Яму насустрач.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 11, 28–30)

Прыйдзіце да Мяне, усе спрацаваныя

+ Чытанне святога Евангелля паводле Мацвея.

Аднойчы:

Адказваючы, Езус сказаў: Прыйдзіце да Мяне, усе спрацаваныя і абцяжараныя, і Я супакою вас. Вазьміце ярмо Маё на сябе і навучыцеся ад Мяне: бо Я ціхі і пакорны сэрцам, і знойдзеце спакой для душаў вашых. Бо ярмо Маё любае і цяжар Мой лёгкі.

Гэта слова Пана.

Чацвер другога тыдня Адвэнту

ПЕРШАЕ ЧЫТАННЕ (Іс 41, 13–20)

Я Адкупіцель твой, Святы Ізраэля

Чытанне кнігі прарока Ісаі.

Я, Пан Бог твой,

які ўзяў цябе за правіцу тваю,

і кажа табе: Не бойся,

Я дапамагу табе.

Не бойся, чарвяк Якубе,

люд Ізраэля.

Я дапамагу табе, — кажа Пан,

Адкупіцель твой, Святы Ізраэля.

Вось зраблю цябе вострай малатарняй,

новай, зубчатай.

Ты будзеш малаціць і крышыць горы,

і пагоркі ўчыніш мякінай.

Ты будзеш веяць іх і вецер разнясе іх,

і віхор іх рассее;

і ты ўзрадуешся ў Пану,

будзеш ганарыцца Святым Ізраэля.

Прыніжаныя і ўбогія шукаюць вады,

і няма яе.

Язык іх сохне ад смагі.

Я, Пан, выслухаю іх,

Я, Бог Ізраэля, іх не пакіну.

Я адкрыю рэкі на голых пагорках,

і крыніцы сярод раўнінаў.

Я пустыню ператвару ў возера,

і сухую зямлю ў водныя крыніцы.

Кедр пасаджу ў пустыні,

акацыю, мірт, і аліўку;

Змяшчу ў стэпе разам кіпарыс, явар і бук,

каб убачылі і ведалі,

пазналі і зразумелі ўсе,

што рука Пана ўчыніла гэта,

Святы Ізраэля стварыў гэта.

Гэта слова Божае.

РЭСПАНСАРЫЙНЫ ПСАЛЬМ (Пс 145 (144), 1 і 9. 10–11. 12–13аb, Р.: 8)

Рэфрэн: Пан міласэрны і доўгацярплівы.

1. Буду ўзвялічваць Цябе, Бог і Валадар мой, *

і благаслаўляць імя Тваё навекі.

9. Пан добры да ўсіх, *

і міласэрнасць Яго над усімі стварэннямі Ягонымі.

Рэфрэн: Пан міласэрны і доўгацярплівы.

10. Няхай славяць Цябе, Пане, усе Твае стварэнні *

і ўсе святыя Твае благаслаўляюць Цябе.

11. Няхай апавядаюць пра славу Твайго Валадарства *

і магутнасць Тваю абвяшчаюць.

Рэфрэн: Пан міласэрны і доўгацярплівы.

12. Няхай сыны чалавечыя даведаюцца пра Тваю магутнасць *

і пра веліч славы Твайго Валадарства.

13. Валадарства Тваё — валадарства ўсіх вякоў, *

і панаванне Тваё — з пакалення ў пакаленне.

Рэфрэн: Пан міласэрны і доўгацярплівы.

СПЕЎ ПЕРАД ЕВАНГЕЛЛЕМ (пар. Іс 45, 8)

Акламацыя: Аллелюя, аллелюя, аллелюя.

Крапіце, нябёсы, з вышыняў,

і хмары няхай пральюць справядлівасць;

няхай адкрыецца зямля і народзіць Збаўцу.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 11, 11–15)

Не было большага за Яна Хрысціцеля

+ Чытанне святога Евангелля паводле Мацвея.

Аднойчы:

Езус сказаў народу: Сапраўды кажу вам: сярод народжаных жанчынамі не было большага за Яна Хрысціцеля; але найменшы ў Валадарстве Нябесным — большы за яго. З часоў Яна Хрысціцеля і дагэтуль Валадарства Нябеснае сілаю здабываецца, і гвалтаўнікі захапляюць яго. Бо ўсе прарокі і Закон прарочылі аж да Яна. І калі вы захочаце паверыць, то ён — Ілля, які павінен прыйсці.

Хто мае вушы, няхай слухае.

Гэта слова Пана.

Пятніца другога тыдня Адвэнту

ПЕРШАЕ ЧЫТАННЕ (Іс 48, 17–19)

Калі б ты зважаў на Мае запаведзі!

Чытанне кнігі прарока Ісаі.

Так кажа Пан, твой Адкупіцель,

Святы Ізраэля:

Я — Пан, Бог твой,

які вучыць цябе таму, што карыснае,

які накіроўвае цябе на шлях, якім трэба ісці.

О, калі б ты зважаў на мае запаведзі,

тады спакой твой быў бы, як рака,

і справядлівасць твая, як хвалі марскія.

І Твайго патомства было б, як пяску,

і нашчадкаў з улоння твайго, як яго пясчынак.

Не знікла б і не было б знішчана

імя тваё перад Маім абліччам.

Гэта слова Божае.

РЭСПАНСАРЫЙНЫ ПСАЛЬМ (Пс 1, 1–2. 3. 4 і 6, Р.: пар. Ян 8, 12)

Рэфрэн: Хто ідзе за Табою, той будзе жыць вечна.

1. Шчаслівы чалавек, які не ходзіць за радай бязбожных, †

і не ўзыходзіць на шлях грэшных *

і між насмешнікаў не засядае;

2. але ў Законе Пана яго асалода, *

над ім разважае ўдзень і ўначы.

Рэфрэн: Хто ідзе за Табою, той будзе жыць вечна.

3. Ён будзе як дрэва пасаджанае каля воднага патоку, *

якое плод прыносіць ў свой час,

і лісце яго не вяне, *

а ўсё, што ён чыніць, яму ўдаецца.

Рэфрэн: Хто ідзе за Табою, той будзе жыць вечна.

4. Не такі лёс бязбожных: *

яны як мякіна, што вецер разносіць.

6. Бо ведае Пан шлях справядлівых, *

а дарога бязбожных загіне.

Рэфрэн: Хто ідзе за Табою, той будзе жыць вечна.

СПЕЎ ПЕРАД ЕВАНГЕЛЛЕМ

Акламацыя: Аллелюя, аллелюя, аллелюя.

Прыйдзе Пан, Князь спакою,

выходзьце Яму насустрач.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 11, 16–19)

Не слухаюць ні Яна Хрысціцеля, ні Сына Чалавечага

+ Чытанне святога Евангелля паводле Мацвея.

Аднойчы:

Езус сказаў народу: З кім параўнаю пакаленне гэтае? Яно падобна да дзяцей, якія сядзяць на рынку і, звяртаючыся да сваіх аднагодкаў, кажуць: Мы гралі вам, а вы не танцавалі, мы галасілі, а вы не плакалі. Бо прыйшоў Ян, які не еў і не піў; і яны кажуць: У ім злы дух. Прыйшоў Сын Чалавечы, які есць і п’е, і кажуць: Вось чалавек, які любіць есці і піць віно, прыяцель мытнікаў і грэшнікаў. І была апраўдана мудрасць справамі сваімі.

Гэта слова Пана.

Субота другога тыдня Адвэнту

ПЕРШАЕ ЧЫТАННЕ (Сір 48, 1–4. 9–11)

Зноў прыйдзе Ілля

Чытанне Кнігі Мудрасці Сіраха.

У тыя дні:

З’явіўся Ілля, прарок, як агонь,

і слова ягонае палала, як паходня.

Ён наклікаў на іх голад,

і стараннасцю сваёю зменшыў іх колькасць.

Словам Пана ён замкнуў неба,

і тройчы спасылаў з яго агонь.

Як праславіўся ты, Ілля, сваімі цудамі,

і хто можа пахваліцца, што ён роўны табе?

Ты, які быў забраны ў агністай віхуры,

у калясніцы вогненых коней.

Пра цябе напісана, што ты захаваны

для адпаведных часоў,

каб суняць гнеў, перш чым ён стане шаленствам,

каб звярнуць сэрца бацькі да сына

і аднавіць пакаленні Якуба.

Шчаслівыя тыя, хто бачыў цябе,

і хто ў любові заснуў,

бо і мы напэўна жыць будзем.

Гэта слова Божае.

РЭСПАНСАРЫЙНЫ ПСАЛЬМ (Пс 80 (79), 2аc і 3b. 15–16. 18–19, Р.: 4)

Рэфрэн: Божа, аднаві нас і дай нам збаўленне.

2.  Пастыр Ізраэля, паслухай, *

які сядзіш на хэрубінах, з’явіся.

3. Абудзі сваю магутнасць *

і прыйдзі нам на паратунак.

Рэфрэн: Божа, аднаві нас і дай нам збаўленне.

15. Вярніся, Божа Магуццяў, *

паглядзі з нябёсаў і пабач, і наведай гэты вінаграднік.

16. Захавай тое, што пасадзіла Твая правіца, *

парастак, які Ты ўмацаваў для сябе.

Рэфрэн: Божа, аднаві нас і дай нам збаўленне.

18. Няхай будзе рука Твая над мужам правіцы Тваёй, *

над сынам чалавечым, якога Ты ўмацаваў для сябе.

19. І не адступімся мы ад Цябе, *

ажыві нас, і мы будзем заклікаць імя Тваё.

Рэфрэн: Божа, аднаві нас і дай нам збаўленне.

СПЕЎ ПЕРАД ЕВАНГЕЛЛЕМ (Лк 3, 4. 6)

Акламацыя: Аллелюя, аллелюя, аллелюя.

Падрыхтуйце дарогу Пану, раўняйце сцежкі Яму,

і кожнае цела ўбачыць Божае збаўленне.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 17, 10–13)

Ілля ўжо прыйшоў і не пазналі яго

+ Чытанне святога Евангелля паводле Мацвея.

Калі сыходзілі з гары, спыталі Езуса вучні Ягоныя, кажучы:

Чаму кніжнікі кажуць, што спачатку павінен прыйсці Ілля? Езус адказаў ім: Ілля сапраўды прыйдзе і выправіць усё. Але кажу вам, што Ілля ўжо прыйшоў, і не пазналі яго, а зрабілі з ім, што хацелі. Так і Сын Чалавечы будзе цярпець ад іх. Тады зразумелі вучні, што Ён казаў ім пра Яна Хрысціцеля.

Гэта слова Пана.

ІІI НЯДЗЕЛЯ АДВЭНТУ

Год A

ПЕРШАЕ ЧЫТАННЕ (Іс 35, 1–6а. 10)

Сам Бог прыйдзе і збавіць вас

Чытанне кнігі прарока Ісаі.

Узрадуецца пустыня і сухая зямля,

і стэп узвесяліцца і зацвіце, як шафран.

Будзе прыгожа цвісці і цешыцца,

і радавацца будзе, і спяваць.

Слава Лібану будзе дадзена яму,

гонар Кармэлю і Сарону.

Яны ўбачаць славу Пана,

веліч нашага Бога.

Умацуйце слабыя рукі,

узмацніце дрыжачыя калені.

Скажыце маладушным:

Будзьце адважнымі! Не бойцеся!

Вось Бог ваш, помста прыйдзе;

адплата Божая.

Ён сам прыходзіць і збавіць вас.

Тады вочы сляпых будуць бачыць,

і вушы глухіх адкрыюцца.

Тады кульгавы, як алень, падскочыць,

і язык нямых усклікне радасна.

Выбаўленыя Панам вернуцца

і прыйдуць на Сіён з радасным спевам,

і вечная радасць акрые іх галовы.

Вяселле і радасць напоўніць іх,

а журба і стогны знікнуць.

Гэта слова Божае.

РЭСПАНСАРЫЙНЫ ПСАЛЬМ (Пс 146(145), 6с–7. 8–9а. 9bc–10, Р.: пар. Іс 35, 4)

Рэфрэн: Прыйдзі, о Пане, каб усіх нас збавіць.

Альбо: Аллелюя

6. Бог навекі захоўвае вернасць. *

7. Справядліва судзіць пакрыўджаных,

хлеб дае пакорным, *

Пан вызваляе вязняў.

Рэфрэн: Прыйдзі, о Пане, каб усіх нас збавіць.

Альбо: Аллелюя

8. Пан вочы сляпым адкрывае, *

Пан узнімае прыніжаных.

Пан любіць справядлівых, *

9. Пан абараняе чужаземцаў.

Рэфрэн: Прыйдзі, о Пане, каб усіх нас збавіць.

Альбо: Аллелюя

Пан сірату і ўдаву падтрымлівае, *

а шлях грэшных скрыўляе.

10. Пан валадарыць навекі, *

твой Бог, Сіёне, з пакалення ў пакаленне.

Рэфрэн: Прыйдзі, о Пане, каб усіх нас збавіць.

Альбо: Аллелюя

ДРУГОЕ ЧЫТАННЕ (Як 5, 7–10)

Умацуйце сэрцы вашыя, бо набліжаецца прыйсце Пана

Чытанне Паслання святога апостала Якуба.

Цярплівымі будзьце, браты, ажно да прыйсця Пана. Вось земляроб чакае каштоўнага плоду зямлі і дзеля яго доўга церпіць, пакуль не атрымае плод, ранні і позні. Будзьце цярплівымі і вы, умацуйце вашыя сэрцы, бо набліжаецца прыйсце Пана.

Не наракайце, браты, адзін на аднаго, каб не быць асуджанымі: вось Суддзя стаіць пры дзвярах. За прыклад цярплівасці і велікадушнасці вазьміце, браты, прарокаў, якія прамаўлялі ад імя Пана.

Гэта слова Божае.

СПЕЎ ПЕРАД ЕВАНГЕЛЛЕМ (Іс 61, 1)

Акламацыя: Аллелюя, аллелюя, аллелюя.

Дух Пана Бога на мне, бо Пан намасціў мяне

абвяшчаць добрую навіну ўбогім.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 11, 2–11)

Ты той, які павінен прыйсці, ці нам чакаць іншага

+ Чытанне святога Евангелля паводле Мацвея.

У той час:

Калі Ян пачуў у вязніцы пра чыны Хрыста, паслаў вучняў сваіх спытаць Яго: Ты той, які павінен прыйсці, ці нам чакаць іншага? І сказаў ім Езус у адказ: Ідзіце, абвясціце Яну тое, што чуеце і бачыце: сляпыя зноў бачаць і кульгавы ходзяць, пракажоныя ачышчаюцца і глухія чуюць, памерлыя ўваскрасаюць і ўбогім абвяшчаецца Добрая Навіна. І шчаслівы той, хто не будзе сумнявацца ўва Мне.

Калі ж яны пайшлі, Езус пачаў гаварыць народу пра Яна: На што выйшлі вы ў пустыню глядзець? На трысціну, якую вецер хістае? На што ж вы хадзілі глядзець? На чалавека, апранутага ў мяккія шаты? Тыя, хто носіць мяккія шаты, знаходзяцца ў каралеўскіх дамах. На што вы хадзілі глядзець? На прарока? Так, кажу вам, і нават больш, чым на прарока. Гэта той, пра каго напісана: Вось Я пасылаю анёла Майго перад Табою, які падрыхтуе Табе дарогу. Сапраўды кажу вам: сярод народжаных жанчынамі не з’явіўся большы за Яна Хрысціцеля. Але найменшы ў Нябесным Валадарстве — большы за яго.

Гэта слова Пана.

ІІI НЯДЗЕЛЯ АДВЭНТУ

Год B

ПЕРШАЕ ЧЫТАННЕ (Іс 61, 1–2а. 10–11)

Узрадуюся ў Пану

Чытанне кнігі прарока Ісаі.

Дух Пана Бога на мне,

бо Пан намасціў мяне

абвяшчаць добрую навіну ўбогім.

Паслаў мяне перавязваць раны змучаных сэрцаў,

прапаведаваць вызваленне палонным

і вязьням — свабоду;

абвяшчаць год ласкі Пана.

Узрадуюся ў Пану,

узвесяліцца душа мая ў Богу маім;

бо Ён апрануў мяне ў шаты збаўлення,

плашчом справядлівасці ахінуў мяне,

як жаніха, увянчаў каронай,

як нявесту, упрыгожыў сваімі каштоўнасцямі.

Бо, як зямля дае сваю расліннасць,

і, як сад родзіць пасеянае ў ім,

так Пан Бог учыніць, што ўзыдзе справядлівасць

і слава перад усімі народамі.

Гэта слова Божае.

РЭСПАНСАРЫЙНЫ ПСАЛЬМ (Лк 1, 46b–48. 49–50. 53–54, Р.: Іс 61,10b)

Рэфрэн: Душа ўзвесяліцца ў Богу маім.

46. Велічае душа мая Пана, *

47. і ўзрадаваўся дух мой у Богу, маім Збаўцы.

48. Бо ўзглянуў Бог на пакору сваёй слугі, *

і цяпер благаслаўляць Мяне будуць усе пакаленні.

Рэфрэн: Душа ўзвесяліцца ў Богу маім.

49. Бо вялікае ўчыніў мне Усемагутны, *

а імя Яго святое.

50. І міласэрнасць Яго з пакалення ў пакаленне *

над тымі, хто Яго баіцца.

Рэфрэн: Душа ўзвесяліцца ў Богу маім.

53. Дабром галодных насыціў, *

а багатых ні з чым адправіў.

54. Прыняў свайго слугу Ізраэля, *

памятаючы пра сваю міласэрнасць.

Рэфрэн: Душа ўзвесяліцца ў Богу маім.

ДРУГОЕ ЧЫТАННЕ (1 Тэс 5, 16–24)

Дух ваш і душа, і цела няхай захаваюцца без заганы ў прайсце Пана

Чытанне Першага паслання святога апостала Паўла да Тэсаланікійцаў.

Браты:

Заўсёды радуйцеся, няспынна маліцеся. За ўсё дзякуйце, бо такая адносна вас Божая воля ў Езусе Хрысце. Духа не гасіце. Прароцтвамі не пагарджайце. Усё правярайце, трымайцеся добрага. Устрымлівайцеся ад усялякага роду зла.

Сам жа Бог спакою няхай асвяціць вас цалкам, і ўвесь дух ваш, і душа, і цела, няхай захаваюцца без заганы ў прыйсце Пана нашага Езуса Хрыста. Верны той, хто вас кліча; Ён гэта і здзейсніць.

Гэта слова Божае.

СПЕЎ ПЕРАД ЕВАНГЕЛЛЕМ (Іс 61, 1)

Акламацыя: Аллелюя, аллелюя, аллелюя.

Дух Пана Бога на мне, бо Пан намасціў мяне

абвяшчаць добрую навіну ўбогім.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 1, 6–8. 19–28)

Сярод вас стаіць той, каго вы не ведаеце

+ Чытанне святога Евангелля паводле Яна.

З’явіўся чалавек, пасланы ад Бога; імя ягонае было Ян. Ён прыйшоў дзеля сведчання, каб сведчыць пра Святло, каб усе паверылі праз яго. Не быў ён святлом, але быў пасланы, каб сведчыць пра Святло.

І вось сведчанне Яна. Калі юдэі паслалі з Ерузалема святароў і левітаў, каб яны спыталіся ў яго: Хто ты? Ён абвясціў, і не выракся, і вызнаў: Я не Хрыстус.

І спыталіся ў яго: Дык хто ж? Ты Ілля?

І сказаў: Не.

Ты прарок?

І ён адказаў: Не.

Тады сказалі яму: Хто ж ты, каб нам адказаць тым, хто паслаў нас. Што гаворыш ты пра самога сябе?

Ён сказаў: Я голас таго, хто кліча ў пустыні: раўняйце дарогу Пану, як сказаў прарок Ісая.

А пасланцы ж былі з фарысеяў. І яны спыталіся ў яго: Тады чаму ты хрысціш, калі ты ні Хрыстус,  ні Ілля, і ні прарок?

Ян сказаў ім у адказ: Я хрышчу вадою. А сярод вас стаіць той, каго вы не ведаеце, той, хто ідзе за мною, якому я не варты развязаць раменьчык на сандалях ягоных.

Было гэта ў Бэтаніі, за Ярданам, дзе хрысціў Ян.

Гэта слова Пана.

ІІI НЯДЗЕЛЯ АДВЭНТУ

Год С

ПЕРШАЕ ЧЫТАННЕ (Саф 3, 14–18а)

Пан будзе цешыцца табою ў весялосці

Чытанне Кнігі прарока Сафоніі.

Радуйся, дачка Сіёна!

Трыумфуй, Ізраэль!

Весяліся і радуйся ад усяго сэрца, дачка Ерузалема!

Адмяніў Пан прысуд над табою,

прагнаў ворага твайго!

Пан, кароль Ізраэля, пасярод цябе:

ужо больш не ўбачыш зла.

У той дзень скажуць Ерузалему:

Не бойся! — і Сіёну:

Няхай жа не слабнуць рукі твае!

Пан Бог твой сярод цябе, Магутны, Ён збавіць!

Будзе вельмі радавацца табе,

узрушаны ў любові сваёй,

будзе цешыцца табою ў  весялосці,

як у святочны дзень.

Гэта слова Божае.

РЭСПАНСАРЫЙНЫ ПСАЛЬМ (Іс 12, 2–3.4bcd. 5–6, Р.: 6)

Рэфрэн: Вялікі сярод цябе Святы Ізраэля.

2. Вось Бог— маё збаўленне, на Яго спадзяюся і баяцца не буду.*

Бо Пан — мая моц і мая песня, †

Ён стаў маім збаўленнем.

3. Вы з радасцю будзеце чэрпаць ваду *

з крыніцаў збаўлення.

Рэфрэн: Вялікі сярод цябе Святы Ізраэля.

4. Праслаўляйце Пана, *

заклікайце імя Ягонае

і абвяшчайце сярод народаў справы Яго; *

нагадвайце, што ўзнёслае імя Ягонае.

Рэфрэн: Вялікі сярод цябе Святы Ізраэля.

5. Спявайце Пану, бо Ён учыніў вялікія рэчы, *

абвясціце гэта па ўсёй зямлі.

6. Весяліся і радуйся, жыхарка Сіёну, *

бо вялікі сярод цябе Святы Ізраэля.

Рэфрэн: Вялікі сярод цябе Святы Ізраэля.

ДРУГОЕ ЧЫТАННЕ (Флп 4, 4–7)

Пан блізка

Чытанне Паслання святога апостала Паўла да Філіпянаў.

Браты:

Радуйцеся заўсёды ў Пану; яшчэ раз кажу: радуйцеся! Лагоднасць вашая няхай будзе вядомая ўсім людзям. Пан блізка. Ні пра што не турбуйцеся, але ў кожнай малітве і мальбе з удзячнасцю адкрывайце вашыя просьбы Богу.

І спакой Божы, які пераўзыходзіць усялякі розум, будзе аберагаць сэрцы вашыя і думкі вашыя ў Хрысце Езусе.

Гэта слова Божае.

СПЕЎ ПЕРАД ЕВАНГЕЛЛЕМ (Іс 61, 1)

Акламацыя: Аллелюя, аллелюя, аллелюя.

Дух Пана Бога на мне, бо Пан намасціў мяне

абвяшчаць добрую навіну ўбогім.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 3, 10–18)

Што мы павінны рабіць?

+ Чытанне святога Евангелля паводле Лукі.

Аднойчы:

Калі Ян навучаў над Ярданам, пыталіся ў яго людзі: Што мы павінны рабіць? Ён сказаў ім у адказ: Хто мае дзве вопраткі, няхай аддасць таму, хто не мае; і хто мае ежу, няхай зробіць тое самае.

Прыйшлі і мытнікі хрысціцца і сказалі яму: Настаўнік! Што мы павінны рабіць? Ён адказаў ім: Нічога, што больш за дазволенае вам, не патрабуйце.

Пыталіся ў яго таксама і жаўнеры, кажучы: А мы што павінны рабіць? Ён адказаў ім: Нікога не крыўдзіце, не абвінавачвайце несправядліва і задавольвайцеся сваёю платаю.

Калі ж народ чакаў, і калі ўсе разважалі ў сэрцах сваіх пра Яна, ці не Хрыстус ён, Ян адказаў усім: Я хрышчу вас вадою, але ідзе мацнейшы за мяне, якому я не варты развязаць раменьчык на сандалях яго. Ён будзе хрысціць вас Духам Святым і агнём. Лапата Ягоная ў руцэ Ягонай, і Ён ачысціць гумно сваё і збярэ пшаніцу ў свіран свой, а мякіну спаліць агнём непагасным.

Шмат чаго іншага прапаведаваў ён, абвяшчаючы Добрую Навіну народу.

Гэта слова Пана.

Панядзелак трэцяга тыдня Адвэнту

ПЕРШАЕ ЧЫТАННЕ (Ліч 24, 2–7. 15–17а)

Узыходзіць зорка ад Якуба

Чытанне Кнігі Лічбаў.

У тыя дні:

Узняў Валаам вочы свае і ўбачыў Ізраэля, які размясціўся плямёнамі сваімі, і сышоў на яго Дух Божы. І сказаў ён прароцтва сваё, кажучы: Кажа Валаам, сын Бэора, кажа муж з вокам адкрытым, кажа той, хто чуе Божыя словы, які бачыць тое, што Усемагутны паказвае яму; які падае, і адкрываюцца вочы ягоныя. Якія прыгожыя шатры твае, Якубе, жыллё тваё, Ізраэль!

Распасціраюцца яны як даліны, як сады каля ракі, як альясавыя дрэвы, што пасадзіў Пан, як кедры каля водаў. Паліецца вада з вёдраў ягоных, і насенне яго будзе ў мностве вады; і пераўзыдзе Агага ягоны кароль, і ўзвысіцца валадарства ягонае.

І закончыўшы прароцтва сваё, сказаў: Кажа Валаам, сын Бэора, кажа муж з вачыма адкрытымі, кажа той, хто чуе Божыя словы, які пазнаў разуменне Усявышняга, які бачыць тое, што Усемагутны паказвае яму; які падае, і адкрываюцца вочы ягоныя. Бачу яго, але не цяпер яшчэ, гляджу на яго, але не зблізку. Узыходзіць зорка ад Якуба, і падымаецца жазло ад Ізраэля.

Гэта слова Божае.

РЭСПАНСАРЫЙНЫ ПСАЛЬМ (Пс 25 (24), 4–5ab. 6–7bc. 8–9, Р.: 4b)

Рэфрэн: Навучы мяне сцежкам Тваім, Пане.

4. Дай спазнаць Твае дарогі, Пане, *

і навучы мяне сцежкам Тваім.

5. Вядзі мяне ў праўдзе Тваёй і навучы, *

бо Ты — мой Бог і Збаўца.

Рэфрэн: Навучы мяне сцежкам Тваім, Пане.

6. Узгадай пра міласэрнасць сваю, Пане, *

і пра ласку сваю, бо яны спрадвеку.

7. Памятай пра мяне паводле міласці Тваёй, *

дзеля вялікай дабрыні Тваёй.

Рэфрэн: Навучы мяне сцежкам Тваім, Пане.

8. Пан — добры і справядлівы, *

таму паказвае грэшнікам шлях.

9. Ён кіруе прыніжанымі ў справядлівасці, *

і навучае пакорных шляхам cваім.

Рэфрэн: Навучы мяне сцежкам Тваім, Пане.

СПЕЎ ПЕРАД ЕВАНГЕЛЛЕМ (Пс 85 (84), 8)

Акламацыя: Аллелюя, аллелюя, аллелюя.

Пакажы нам, Пане, сваю міласэрнасць

і дай нам сваё збаўленне.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 21, 23–27)

Адкуль быў Янаў хрост?

+ Чытанне святога Евангелля паводле Мацвея.

Аднойчы:

Калі Езус прыйшоў у святыню і навучаў, падышлі да Яго першасвятары і старэйшыны народу і сказалі: Якою ўладаю Ты гэта робіш? І хто Табе даў гэтую ўладу? Езус сказаў ім у адказ: Спытаюся і Я ў вас пра адно; калі скажаце Мне пра гэта, тады і Я вам скажу, якою ўладаю гэта раблю. Адкуль быў Янаў хрост: з неба ці ад людзей?

Яны ж разважалі паміж сабою, кажучы: Калі скажам: з неба, дык Ён скажа нам: Чаму ж вы не паверылі яму? А калі скажам: ад людзей, баімся натоўпу, бо ўсе лічаць Яна прарокам.

І, адказваючы Езусу, яны сказалі: Не ведаем. Тады і Ён сказаў ім: І Я вам не скажу, якою ўладаю гэта раблю.

Гэта слова Пана.

Аўторак трэцяга тыдня Адвэнту

ПЕРШАЕ ЧЫТАННЕ (Саф 3, 1–2. 9–13)

Бог абяцае збаўленне ўбогім

Чытанне Кнігі прарока Сафоніі.

Так кажа Пан:

Бяда бунтаўнічаму і апаганенаму гораду,

які чыніць насілле!

Ён не слухае голасу, не прымае павучэнняў,

не спадзяецца на Пана

і не набліжаецца да свайго Бога.

Бо тады Я вярну народам вусны чыстыя,

каб усе заклікалі імя Пана

і служылі Яму аднадушна.

З другога боку рэкаў Эфіопіі

прыхільнікі Мае,

дачка з рассеянымі Маімі,

прынясуць Мне дары.

У той дзень

ты не будзеш сароміць сябе ўсімі сваімі ўчынкамі,

якімі ты грашыла супраць Мяне;

бо тады Я выганю спаміж цябе тых,

хто ганарыцца тваёю веліччу,

і ты не будзеш больш узвышацца

на святой гары Маёй.

І пакіну сярод цябе народ пакорны і бедны,

і яны будуць шукаць прытулку ў імені Пана.

Ацалелыя з Ізраэля не будуць чыніць беззаконне,

не будуць гаварыць няпраўду,

і не знойдзецца ў іх вуснах язык падманлівы,

бо яны будуць пасвіцца і адпачываць,

і ніхто не спалохае іх.

Гэта слова Божае.

РЭСПАНСАРЫЙНЫ ПСАЛЬМ (Пс 34 (33), 2–3. 6–7. 17–18. 19 і 23, Р.: 7а)

Рэфрэн: Няшчасны паклікаў, і Пан яго выслухаў.

2. Благаслаўляць буду Пана ва ўсе часы, *

хвала Яго заўсёды на маіх вуснах.

3. Панам будзе ганарыцца душа мая, *

няхай чуюць гэта пакорныя і няхай весяляцца.

Рэфрэн: Няшчасны паклікаў, і Пан яго выслухаў.

6. Гляньце на Яго і прасвятліцеся, *

і твары вашыя не спазнаюць сораму.

7. Вось няшчасны паклікаў, і Пан яго выслухаў *

і ўратаваў яго ад усіх ягоных бедаў.

Рэфрэн: Няшчасны паклікаў, і Пан яго выслухаў.

17. Аблічча Пана супраць тых, хто чыніць зло, *

каб памяць пра іх сцерці з зямлі.

18. Яны клічуць, і Пан чуе, *

і ад усіх бедаў іх выбаўляе.

Рэфрэн: Няшчасны паклікаў, і Пан яго выслухаў.

19. Блізкі Пан да тых, чыё сэрца змучана, *

і зламаных духам Ён збаўляе.

23. Пан выбаўляе душы слугаў сваіх, *

і кожны, хто на Яго спадзяецца, не будзе пакараны.

Рэфрэн: Няшчасны паклікаў, і Пан яго выслухаў.

СПЕЎ ПЕРАД ЕВАНГЕЛЛЕМ

Акламацыя: Аллелюя, аллелюя, аллелюя.

Прыйдзі, Пане, не спазняйся,

адпусці грахі свайму народу.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 21, 28–32)

Прыйшоў Ян Хрысціцель і грэшнікі паверылі яму

+ Чытанне святога Евангелля паводле Мацвея.

Аднойчы:

Езус сказаў першасвятарам і старэйшынам народу:

Як вам здаецца? У аднаго чалавека былі два сыны. Прыйшоўшы да першага ён сказаў: Сыне, ідзі і працуй сёння ў вінаградніку. Але той адказаў: Не хачу! А пасля, апамятаўшыся, пайшоў. Тады ён падышоў да другога і сказаў тое самае. Той жа сказаў у адказ: Ужо іду, спадару. І не пайшоў. Каторы з двух выканаў волю бацькі? Кажуць Яму: Першы.

Тады Езус кажа ім: Сапраўды кажу вам, што мытнікі і распусніцы наперадзе вас ідуць у Валадарства Божае. Бо прыйшоў да вас Ян шляхам справядлівасці, і вы не паверылі яму. А мытнікі і распусніцы паверылі яму. Вы ж, убачыўшы, не апамяталіся пасля, каб паверыць яму.

Гэта слова Пана.

Серада трэцяга тыдня Адвэнту

ПЕРШАЕ ЧЫТАННЕ (Іс 45, 6b–8. 18. 21b–25)

Крапіце, нябёсы, з вышыняў

Чытанне Кнігі прарока Ісаі.

Я — Пан, і няма іншага.

Я фармую святло і ствараю цемру,

чыню дабрабыт і ствараю нядолю.

Я, Пан, чыню ўсё гэта.

Крапіце, нябёсы, з вышыняў,

і хмары няхай пральюць справядлівасць.

Няхай адкрыецца зямля і народзіць збаўленне,

і разам узыйдзе справядлівасць.

Я, Пан, стварыў усё гэта.

Бо гэта гаворыць Пан,

які стварыў нябёсы, Ён — Бог,

які сфармаваў зямлю і ўчыніў яе;

Ён ўмацаваў яе,

не пустой стварыў яе;

сфармаваў яе, каб на ёй жылі.

Я — Пан, і няма іншага.

Ці не Я — Пан?

І няма іншага Бога апроч Мяне!

Бога справядлівага і Збаўцы

няма апроч Мяне.

Звярніцеся да Мяне, усе межы зямлі,

і будзеце збаўлены,

бо Я — Бог, і няма іншага!

Прысягаю на Самога Сябе,

з вуснаў Маіх выходзіць справядлівасць,

слова нязменнае.

Бо перада Мною схіляецца кожнае калена,

на Мяне прысягаць будзе кожны язык,

і скажа Мне: Толькі ў Пану перамога і моц!

Да Яго прыйдуць і засаромеюцца ўсе,

хто трымаў зло на Яго.

Панам будзе апраўдана і ўслаўлена

ўсе патомства Ізраэля.

Гэта слова Божае.

РЭСПАНСАРЫЙНЫ ПСАЛЬМ (Пс 85 (84), 9аb–10. 11–12. 13–14, Р.: пар. Іс 45, 8)

Рэфрэн: Нябёсы няхай пральюць справядлівасць.

9. Паслухаю, што гаворыць Пан Бог. *

Ён спакой абвяшчае народу і святым сваім.

10. Сапраўды, Яго збаўленне блізкае +

для тых, хто баіцца Яго, *

і слава Божая будзе жыць на нашай зямлі.

Рэфрэн: Нябёсы няхай пральюць справядлівасць.

11. Міласэрнасць і вернасць сустрэнуцца разам, *

справядлівасць і спакой пацалуюцца.

12. Вернасць вырасце з зямлі, *

а справядлівасць будзе пазіраць з нябёсаў.

Рэфрэн: Нябёсы няхай пральюць справядлівасць.

13. Пан адорыць нас шчасцем, *

а зямля наша дасць свой плён.

14. Справядлівасць пойдзе перад Ім *

і паставіць на шлях крокі свае.

Рэфрэн: Нябёсы няхай пральюць справядлівасць.

СПЕЎ ПЕРАД ЕВАНГЕЛЛЕМ (Іс 40, 9–10)

Акламацыя: Аллелюя, аллелюя, аллелюя.

Зрабі моцным голас свой, Ерузалем,

які нясеш добрыя весткі!

Вось Пан Бог прыходзіць з моцаю.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 7, 18b–23)

Раскажыце яму, што вы бачылі і чулі

+ Чытанне святога Евангелля паводле Лукі.

Аднойчы:

Ян паклікаў дваіх з вучняў сваіх і паслаў іх да Езуса спытацца: Ты той, які павінен прыйсці, ці чакаць нам іншага? Калі яны прыйшлі да Езуса, сказалі Яму: Ян Хрысціцель паслаў нас да Цябе спытацца: ці Ты той, які павінен прыйсці, ці чакаць нам іншага?

У той самы час Езус шмат каго вылечыў ад хваробаў, немачаў і ад злых духаў, і многім сляпым вярнуў зрок. І сказаў ім Езус у адказ: Ідзіце і раскажыце Яну, што вы бачылі і чулі: сляпыя зноў бачаць, кульгавыя ходзяць, пракажоныя ачышчаюцца, глухія чуюць, мёртвыя ўваскрасаюць, убогім абвяшчаецца Добрая Навіна. І шчаслівы той, хто не будзе сумнявацца ўва Мне.

Гэта слова Пана.

Чацвер трэцяга тыдня Адвэнту

ПЕРШАЕ ЧЫТАННЕ (Іс 54, 1–10)

Бог верны свайму Запавету

Чытанне Кнігі прарока Ісаі.

Узрадуйся, бясплодная,

якая не нарадзіла;

усклікай ад радасці і весяліся,

якая не спазнала болю родаў!

Бо ў пакінутай будзе больш сыноў,

чым сыноў у той, якая мае мужа, — кажа Пан.

Пашыр месца тваёй скініі,

расцягні палотны твайго шатра, не саромейся,

падоўж свае шнуры, умацуй калкі свае!

Бо ты разрасцешся направа і налева,

і патомства тваё авалодае народамі

і заселіць спустошаныя гарады.

Не бойся, бо не будзеш асаромлена,

не саромейся, бо не будзеш зняважана.

Ты забудзеш сорам сваёй маладосці

і больш не будзеш памятаць ганьбы твайго ўдаўства.

Бо мужам тваім ёсць Стварыцель твой,

Пан Магуццяў — імя Ягонае;

і Адкупіцель твой — Святы Ізраэля,

Богам усёй зямлі Ён будзе названы.

Бо як жонку пакінутую і засмучаную духам,

кліча цябе Пан.

І як да жонкі маладосці, якая была адвергнута,

звяртаецца твой Бог:

На малы час Я пакінуў цябе,

але з вялікай міласцю прыму цябе.

У прыступе гневу Я схаваў ад цябе

на хвіліну аблічча Маё,

але ў вечнай міласэрнасці злітуюся над табою, —

кажа Пан, Адкупіцель твой.

Бо для Мяне гэта, як воды Ноя,

калі прысягнуў Я, што воды Ноя не прыйдуць

больш на зямлю;

так прысягнуў Я, што не буду гневацца на цябе

і дакараць цябе не буду.

Бо горы знікнуць,

і пагоркі захістаюцца,

але міласэрнасць Мая не адступіць ад цябе,

і запавет спакою Майго не пахіснецца, —

кажа Пан, які спагадае табе.

Гэта слова Божае.

РЭСПАНСАРЫЙНЫ ПСАЛЬМ (Пс 30 (29), 2 і 4. 5–6. 11–12а і 13b, Р.: 2а)

Рэфрэн: Узвялічу Цябе, Пане, бо Ты мяне выбавіў.

2. Узвялічу Цябе, Пане, бо Ты мяне выбавіў *

і не дазволіў ворагам маім пацяшацца з мяне.

4. Пане, Ты вывеў з адхлані душу маю, *

Ты ўратаваў жыццё маё сярод тых, хто сыходзіць у магілу.

Рэфрэн: Узвялічу Цябе, Пане, бо Ты мяне выбавіў.

5. Спявайце Пану вы, Ягоныя верныя, *

памятайце пра святасць Ягоную.

6. Бо гнеў Яго трывае імгненне, +

а Яго ласкавасць — усё жыццё. *

Увечары прыходзіць плач, а раніцай — радасць.

Рэфрэн: Узвялічу Цябе, Пане, бо Ты мяне выбавіў.

11. Пачуй, Пане, і злітуйся нада мною, *

Пане, будзь мне дапамогай!

12. Ты нараканне маё замяніў на танец.

13. Пане, Божа мой! Буду хваліць Цябе вечна.

Рэфрэн: Узвялічу Цябе, Пане, бо Ты мяне выбавіў.

СПЕЎ ПЕРАД ЕВАНГЕЛЛЕМ (Лк 3, 4. 6)

Акламацыя: Аллелюя, аллелюя, аллелюя.

Падрыхтуйце дарогу Пану, раўняйце сцежкі Яму,

і кожнае цела ўбачыць Божае збаўленне.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 7, 24–30)

Ян пасланы падрыхтаваць дарогу Пану

+ Чытанне святога Евангелля паводле Лукі.

Калі ж пасланцы Яна пайшлі, Езус пачаў гаварыць народу пра Яна: На што выйшлі вы ў пустыню глядзець? На трысціну, якую вецер хістае? На што ж вы хадзілі глядзець? На чалавека, апранутага ў мяккія шаты? Тыя, хто багата апранаецца і раскошна жыве, знаходзяцца ў каралеўскіх палацах. На што выйшлі вы глядзець? На прарока? Так, кажу вам, нават больш, чым на прарока. Гэта той, пра каго напісана: Я пасылаю анёла Майго перад Табою, які падрыхтуе Табе дарогу.

Кажу вам: сярод народжаных жанчынамі няма нікога большага за Яна Хрысціцеля. Але найменшы ў Валадарстве Божым большы за яго.

І ўвесь народ, які слухаў Яго, і мытнікі прызналі справядлівасць Бога і ахрысціліся хростам Янавым. А фарысеі і кніжнікі адкінулі волю Божую адносна сябе і не прынялі хросту ад яго.

Гэта слова Пана.

Пятніца трэцяга тыдня Адвэнту

ПЕРШАЕ ЧЫТАННЕ (Ян 5, 33–36)

Дом Мой будзе названы домам малітвы для ўсіх народаў

Чытанне Кнігі прарока Ісаі.

Так кажа Пан:

Захоўвайце правасуддзе і чыніце справядлівасць,

бо  хутка прыйдзе збаўленне Маё

і аб’явіцца справядлівасць Мая.

Шчаслівы чалавек, які робіць гэта,

і сын чалавечы, які моцна трымаецца гэтага,

які захоўвае суботу, каб не ганьбіць яе,

і пільнуе руку сваю, каб не зрабіць ніякага зла.

І няхай сын чужаземца, які далучыўся да Пана,

не кажа: Сапраўды адлучыць мяне Пан ад свайго народа!

Сыноў чужаземцаў, якія далучыліся да Пана,

каб служыць Яму і любіць імя Пана,

каб быць Яго слугамі,

усіх, хто захоўвае суботу, каб не ганьбіць яе, і тых,

хто моцна трымаецца Майго запавету,

узвяду на гару Маю святую

і ўсцешу іх у Маім доме малітвы.

Усеспаленні іхнія і ахвяры

будуць даспадобы Мне на ахвярніку Маім,

бо дом Мой будзе названы

домам малітвы для ўсіх народаў.

Пан Бог, які збірае выгнаннікаў Ізраэля, кажа:

Апроч ужо сабраных, Я збяру для яго яшчэ іншых.

Гэта слова Божае.

РЭСПАНСАРЫЙНЫ ПСАЛЬМ (Пс 67(66), 2–3. 5. 7–8, Р.: пар. 4)

Рэфрэн: Няхай усе народы славяць Цябе, Божа.

2. Няхай Бог змілуецца над намі і благаславіць нас, *

няхай заззяе аблічча Яго над намі,

3. каб на зямлі мы спазналі Ягоную дарогу, *

між усімі народамі Яго збаўленне.

Рэфрэн: Няхай усе народы славяць Цябе, Божа.

5. Няхай весяляцца *

і радуюцца ўсе плямёны,

бо Ты судзіш народы паводле праўды *

і плямёнамі на зямлі кіруеш.

Рэфрэн: Няхай усе народы славяць Цябе, Божа.

7. Зямля прынесла свой плён; *

Няхай Бог, наш Бог нас благаслаўляе.

8. Няхай Бог нас благаслаўляе, *

няхай баяцца Яго ўсе межы зямлі.

Рэфрэн: Няхай усе народы славяць Цябе, Божа.

СПЕЎ ПЕРАД ЕВАНГЕЛЛЕМ

Акламацыя: Аллелюя, аллелюя, аллелюя.

Прыйдзі, Пане, і наведай нас у спакоі,

каб мы радаваліся перад Табою з чыстым сэрцам.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 5, 33–36)

Ян быў свяцільнікам, які гарыць і свеціць

+ Чытанне святога Евангелля паводле Яна.

Аднойчы:

Езус сказаў юдэям: Вы пасылалі да Яна, і ён засведчыў аб праўдзе. Я ж не ад чалавека прымаю сведчанне, але кажу гэта, каб вы былі збаўленыя. Ён быў свяцільнікам, які гарэў і свяціў, а вы хацелі нейкі час парадавацца пры святле ягоным.

Я ж маю сведчанне большае за Янава. Бо справы, якія Айцец даў Мне здзейсніць, тыя справы, якія раблю, сведчаць пра Мяне, што Айцец паслаў Мяне.

Гэта слова Пана.

ІV НЯДЗЕЛЯ АДВЭНТУ

Год A

ПЕРШАЕ ЧЫТАННЕ (Іс 7, 10–14)

Вось Дзева зачне і народзіць Сына

Чытанне кнігі прарока Ісаі.

У тыя дні:

Пан прамовіў да Ахаза такімі словамі: Прасі Пана, Бога твайго, каб даў табе знак ці глыбока ў адхлані, ці высока ўгары.

Але Ахаз адказаў: Не буду прасіць і не буду выпрабоўваць Пана.

Тады сказаў Ісая:

Паслухайце ж, дом Давідаў:

ці мала вам, што дакучаеце людзям,

дык вы яшчэ дакучаеце майму Богу?

Таму Пан сам дасць вам знак:

Вось Дзева зачне і народзіць Сына,

і дасць Яму імя Эммануэль!

Гэта слова Божае.

РЭСПАНСАРЫЙНЫ ПСАЛЬМ (Пс 24(23), 1–2. 3–4аb. 5–6, Р.: 7c і 10b)

Рэфрэн: Прыйдзе наш Пан, Валадар Ён славы.

1. Пану належыць зямля і ўсё, што на ёй,*

сусвет і ўсё, што жыве ў ім.

2. Бо Ён заснаваў яго на морах *

і на рэках умацаваў яго.

Рэфрэн: Прыйдзе наш Пан, Валадар Ён славы.

3. Хто ўзыдзе на гару Пана, *

і хто стане на святым месцы Ягоным?

4. Той, у каго рукі бязвінныя і чыстае сэрца, *

хто не схіляў душы да марнасці.

Рэфрэн: Прыйдзе наш Пан, Валадар Ён славы.

5. Ён атрымае благаслаўленне ад Пана *

і ўзнагароду ад Бога, свайго Збаўцы.

6. Вось пакаленне тых, хто Яго шукае, *

хто шукае абліччаТвайго, Бог Якуба.

Рэфрэн: Прыйдзе наш Пан, Валадар Ён славы.

ДРУГОЕ ЧЫТАННЕ (Рым 1, 1–7)

Хрыстус, патомак Давіда, — Cын Божы

Чытанне Паслання святога апостала Паўла да Рымлянаў.

Павел, слуга Езуса Хрыста, пакліканы апостал, выбраны дзеля дабравесця Божага, якое Бог перад гэтым абяцаў праз прарокаў сваіх у святых пісаннях, пра Сына Яго, які целам паходзіў з роду Давіда, і які адкрыўся як Сын Божы ў моцы, паводле Духа святасці, праз уваскрасенне з мёртвых, пра Езуса Хрыста, Пана нашага, праз якога мы атрымалі ласку і апостальства, каб у імя Ягонае зрабіць паслухмянымі веры ўсе народы, сярод якіх і вы, пакліканыя Езусам Хрыстом.

Усім, хто знаходзіцца ў Рыме, умілаваным Бога, пакліканым святым: ласка вам і спакой ад Бога, Айца нашага, і Пана Езуса Хрыста.

Гэта слова Божае.

СПЕЎ ПЕРАД ЕВАНГЕЛЛЕМ (Мц 1, 23)

Акламацыя: Аллелюя, аллелюя, аллелюя.

Вось Дзева зачне і народзіць Сына,

і дадуць Яму імя Эммануэль,

што азначае «з намі Бог».

Акламацыя: Аллелюя, аллелюя, аллелюя.

ЕВАНГЕЛЛЕ (Мц 1, 18–24)

Езус будзе народжаны з  Марыі, заручанай з  Юзафам, патомкам Давіда

+ Чытанне святога Евангелля паводле Мацвея.

Такім было нараджэнне Езуса Хрыста: пасля заручынаў Маці Ягонай Марыі з Юзафам, перш чым пачалі жыць разам, яна зачала ад Духа Святога. Юзаф жа, муж яе, будучы справядлівым і не хочучы зняславіць Яе, хацеў патаемна адпусціць Яе.

Калі ён надумаў гэта, вось анёл Пана з’явіўся яму ў сне і сказаў: Юзэфе, сыне Давіда! Не бойся прыняць Марыю, жонку тваю, бо тое, што нарадзілася ў ёй, ёсць ад Духа Святога. Яна ж народзіць Сына, і дасі Яму імя Езус, бо Ён збавіць народ свой ад ягоных грахоў.

А ўсё гэта сталася, каб збылося сказанае Панам праз прарока, які кажа: Вось Дзева зачне і народзіць Сына, і дадуць Яму імя Эммануэль, што азначае «з намі Бог».

Абудзіўшыся ад сну, Юзаф зрабіў, як загадаў яму анёл Пана, і прыняў жонку сваю.

Гэта слова Пана.

IV НЯДЗЕЛЯ АДВЭНТУ

Год B

ПЕРШАЕ ЧЫТАННЕ (2 Сам 7, 1–5. 8b–12. 14а. 16)

Валадарства Давіда будзе трываць вечна перад абліччам Пана

Чытанне Другой кнігі Самуэля.

Калі кароль Давід пасяліўся ў доме сваім, і Пан даў яму адпачыць ад усіх ягоных ворагаў навокал, тады сказаў кароль прароку Натану: Паглядзі, я жыву ў кедравым доме, а Божы каўчэг знаходзіцца ў шатры. І сказаў Натан каралю: Ідзі, зрабі ўсё, што ў сэрцы тваім, бо Пан з табою.

У тую ноч, было скіравана слова Пана да Натана: Ідзі і скажы слузе Майму Давіду: так кажа Пан: ці ты збудуеш Мне дом для Майго жылля? Я забраў цябе з пашы, калі хадзіў ты за авечкамі, каб стаў ты правадыром Майго народа, Ізраэля. І быў з табою ўсюды, куды б ты не хадзіў, і знішчыў усіх ворагаў тваіх перад абліччам тваім, і зрабіў імя тваё вялікім, як імя вялікіх на зямлі. Я прызначу месца для народа Майго, Ізраэля, і пасялю яго, і будзе ён жыць на сваім месцы, і не будзе больш турбавацца, і бязбожныя не будуць больш уціскаць яго, як раней. З таго часу, як устанавіў суддзяў над народам Маім, Ізраэлем, Я даў табе жыць у згодзе з усімі ворагамі тваімі. І Пан абяцаў табе, што пабудуе для цябе дом. Калі ж скончацца твае дні і ты спачнеш з бацькамі сваімі, тады я абуджу пасля цябе патомка твайго, які выйдзе з улоння твайго, і ўмацую ягонае валадарства. Я буду яму Айцом, а ён будзе Мне сынам.

І будзе непахісным дом твой і валадарства тваё навекі перад абліччам Маім, і трон твой будзе ўмацаваны навекі.

Гэта слова Божае.

РЭСПАНСАРЫЙНЫ ПСАЛЬМ (Пс 89(88), 2–3. 4–5. 27 і 29, Р.: 2а)

Рэфрэн: Міласэрнасць Пана буду ўсхваляць вечна.

2. Міласэрнасць Пана буду ўсхваляць вечна, *

з пакалення ў пакаленне буду абвяшчаць

вернасць Тваю вуснамі маімі.

3. Бо сказаў: Навекі заснавана будзе міласэрнасць, *

на нябёсах умацуеш вернасць сваю.

Рэфрэн: Міласэрнасць Пана буду ўсхваляць вечна.

4. Я заключыў запавет з выбраным Маім, *

прысягнуў Давіду, слузе Майму:

5. Навекі ўмацую патомства тваё *

і трон твой устанаўлю з пакалення ў пакаленне.

Рэфрэн: Міласэрнасць Пана буду ўсхваляць вечна.

27. Ён будзе клікаць Мяне: Ты мой Айцец, *

мой Бог і скала збаўлення майго.

29. Навек захаваю для яго Маю міласэрнасць, *

і будзе непахісным запавет Мой з ім.

Рэфрэн: Міласэрнасць Пана буду ўсхваляць вечна.

ДРУГОЕ ЧЫТАННЕ (Рым 16, 25–27)

Таямніца, якую замоўчвалі вякамі, выявілася цяпер

Чытанне Паслання святога апостала Паўла да Рымлянаў.

Браты:

Таму, хто можа ўмацаваць вас паводле дабравесця майго і прапаведавання Езуса Хрыста, паводле аб’яўлення таямніцы, якую замоўчвалі вякамі, але якая выявілася цяпер праз прароцкія пісанні паводле наказу адвечнага Бога, якая абвешчана ўсім народам дзеля паслухмянасці веры, адзінаму мудраму Богу, праз Езуса Хрыста, хвала навекі. Амэн.

Гэта слова Божае.

СПЕЎ ПЕРАД ЕВАНГЕЛЛЕМ (Лк 1, 38)

Акламацыя: Аллелюя, аллелюя, аллелюя.

Вось я, слуга Пана.

Няхай мне станецца паводле твайго слова.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 1, 26–38)

Вось зачнеш ва ўлонні сваім і народзіш Сына

+ Чытанне святога Евангелля паводле Лукі.

У той час:

Бог паслаў анёла Габрыэля ў горад галілейскі, які называўся Назарэт, да Дзевы, заручанай з мужам па імені Юзаф, з дому Давіда, а імя Дзевы — Марыя.

Анёл, увайшоўшы да яе, сказаў: Вітай, поўная ласкі, Пан з Табою. Яна ж збянтэжылася ад словаў ягоных і разважала, што гэта за прывітанне.

І сказаў Ёй анёл: Не бойся, Марыя, бо знайшла Ты ласку ў Пана. І вось зачнеш ва ўлонні сваім і народзіш Сына, і дасі Яму імя Езус. Ён будзе вялікі і будзе названы Сынам Найвышэйшага, і дасць Яму Пан Бог трон Давіда, бацькі Ягонага. І валадарыць будзе над домам Якуба вечна, і валадарству Яго не будзе канца.

А Марыя сказала анёлу: Як станецца гэта, калі я мужа не ведаю? Анёл сказаў Ёй у адказ: Дух Святы сыдзе на Цябе, і моц Найвышэйшага ахіне Цябе. Таму і народжанае Святое будзе названа Сынам Божым. Вось і Альжбета, сваячка твая, і яна зачала сына ў старасці сваёй, і ёсць ужо на шостым месяцы тая, якую называлі бясплоднай; бо для Бога няма нічога немагчымага.

Тады Марыя сказала: Вось я, слуга Пана. Няхай мне станецца паводле твайго слова. І адышоў ад Яе анёл.

Гэта слова Пана.

ІV НЯДЗЕЛЯ АДВЭНТУ

Год С

ПЕРШАЕ  ЧЫТАННЕ (Міх 5, 1–4а)

З цябе выйдзе той, хто будзе валадаром у Ізраэлі

Чытанне Кнігі прарока Міхея.

Так кажа Пан:

А ты, Бэтлеем-Эфрата,

найменшы ты сярод плямёнаў Юды.

З цябе выйдзе для Мяне той,

хто будзе Валадаром у Ізраэлі,

і паходжанне Яго спрадвеку,

ад вечных дзён.

Таму Пан пакіне іх да часу,

пакуль не народзіць тая,

якая павінна нарадзіць.

Тады рэшта братоў Ягоных

вернецца да сыноў Ізраэля.

І ўстане, і будзе пасвіць іх моцаю Пана,

у велічы імені Пана Бога свайго.

І яны будуць жыць бяспечна, бо тады Ён

будзе ўзвялічаны аж да межаў зямлі.

І будзе Ён спакоем.

Гэта слова Божае.

РЭСПАНСАРЫЙНЫ ПСАЛЬМ (Пс 80 (79), 2аc і 3b. 15–16. 18–19, Р.: 4)

Рэфрэн: Божа, аднаві нас і асвяці, і дай нам збаўленне.

2.  Пастыр Ізраэля, паслухай, *

які сядзіш на хэрубінах, з’явіся.

3. Абудзі сваю магутнасць *

і прыйдзі нам на паратунак.

Рэфрэн: Божа, аднаві нас і асвяці, і дай нам збаўленне.

15. Вярніся, Божа Магуццяў, *

паглядзі з нябёсаў і пабач, і наведай гэты вінаграднік.

16. Захавай тое, што пасадзіла Твая правіца, *

парастак, які Ты ўмацаваў для сябе.

Рэфрэн: Божа, аднаві нас і асвяці, і дай нам збаўленне.

18. Няхай будзе рука Твая над мужам правіцы Тваёй, *

над сынам чалавечым, якога Ты ўмацаваў для сябе.

19. І не адступімся мы ад Цябе, *

ажыві нас, і мы будзем заклікаць імя Тваё.

Рэфрэн: Божа, аднаві нас і асвяці, і дай нам збаўленне.

ДРУГОЕ ЧЫТАННЕ (Гбр 10, 5–10)

Вось іду, каб выканаць волю Тваю

Чытанне Паслання да Габрэяў.

Браты:

Хрыстус прыходзіць у свет і кажа: Ахвяры і прынашэння Ты не захацеў, але цела падрыхтаваў Мне. Усеспаленні і ахвяры за грэх не даспадобы Табе. Тады Я сказаў: Вось іду, як у пачатку кнігі напісана пра Мяне, каб выканаць волю Тваю, Божа.

Перад гэтым Ён сказаў: Ахвяраў і прынашэнняў, і ўсеспаленняў, і ахвяраў за грэх, якія прыносяцца паводле Закону, Ты не захацеў і не ўпадабаў. Пасля Ён сказаў: Вось іду, каб выканаць волю Тваю. Адмяняе першае, каб устанавіць другое. Паводле гэтай волі мы раз і назаўсёды асвечаныя ахвяраю цела Езуса Хрыста.

Гэта слова Божае.

СПЕЎ ПЕРАД ЕВАНГЕЛЛЕМ (Лк 1, 38)

Акламацыя: Аллелюя, аллелюя, аллелюя.

Вось я, слуга Пана.

Няхай мне станецца паводле твайго слова.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 1, 39–45)

Адкуль мне гэта, што Маці Пана майго прыйшла да мяне

+ Чытанне святога Евангелля паводле Лукі.

Сабраўшыся, Марыя ў тыя дні паспяшыла ў горную краіну, у горад Юды. І ўвайшла ў дом Захарыі, і прывітала Альжбету.

Калі Альжбета пачула прывітанне Марыі, узварухнулася дзіцятка ва ўлонні яе, і напоўнілася Альжбета Духам Святым. І ўсклікнула моцным голасам, і сказала: Благаславёная Ты між жанчынамі, і благаславёны плод улоння Твайго! І адкуль мне гэта, што Маці Пана майго прыйшла да мяне? Бо калі голас прывітання Твайго  загучаў у вушах маіх, узварухнулася ад радасці дзіцятка ва ўлонні маім. І шчаслівая тая, якая паверыла, што споўніцца сказанае Ёй Панам.

Гэта слова Пана.

17 снежня

ПЕРШАЕ ЧЫТАННЕ (Быц 49, 2. 8–10)

Не будзе аднята жазло ад Юды

Чытанне Кнігі Быцця.

У тыя дні:

Якуб склікаў сваіх сыноў і сказаў ім: Збярыцеся і паслухайце, сыны Якуба, паслухайце Ізраэля, айца вашага!

Юда! Цябе славіць будуць браты твае. Рука твая на шыі ворагаў тваіх; паклоняцца табе сыны айца твайго. Юда, малады леў, на здабычы будзеш расці, сыне мой. Адпачываючы, лёг як леў і як ільвіца, хто падыме яго? Не будзе аднята жазло ад Юды і кій пастыра ад ног ягоных, пакуль не прыйдзе той, якому яно належыць, і якога будуць слухацца народы!

Гэта слова Божае.

РЭСПАНСАРЫЙНЫ ПСАЛЬМ (Пс 72 (71), 1–2. 3–4аb. 7–8. 17, Р.: пар. 7)

Рэфрэн: Калі прыйдзе Збаўца, вечны мір настане.

1. Божа, дай суд Твой каралю *

і сыну караля Тваю справядлівасць.

2. Няхай судзіць народ Твой справядліва *

і прыгнечаных Тваіх паводле права.

Рэфрэн: Калі прыйдзе Збаўца, вечны мір настане.

3. Няхай горы прынясуць спакой народу, *

і ўзгоркі справядлівасць.

4. Няхай рассудзіць прыніжаных з народа, *

выбавіць дзяцей убогіх.

Рэфрэн: Калі прыйдзе Збаўца, вечны мір настане.

7. У дні Ягоныя закрасуе справядлівасць, *

і вялікі спакой, аж пакуль не знікне месяц.

8. І будзе Ён панаваць ад мора да мора, *

і ад ракі аж да краю зямлі.

Рэфрэн: Калі прыйдзе Збаўца, вечны мір настане.

17. Імя Ягонае будзе трываць навекі, *

пакуль свеціць сонца, будзе трываць імя Ягонае.

Благаслаўлёныя будуць у Ім усе плямёны, *

будуць славіць Яго ўсе народы.

Рэфрэн: Калі прыйдзе Збаўца, вечны мір настане.

СПЕЎ ПЕРАД ЕВАНГЕЛЛЕМ

Акламацыя: Аллелюя, аллелюя, аллелюя.

Мудрасць Найвышэйшага, якая усім кіруе з моцаю,

прыйдзі і навучы нас шляхам разважлівасці.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 1, 1–17)

Радаслоўе Езуса Хрыста, сына Давіда

+ Чытанне святога Евангелля паводле Мацвея.

Радаслоўе Езуса Хрыста, сына Давіда, сына Абрагама.

Абрагам быў бацькам Ісаака; Ісаак — бацькам Якуба; Якуб — бацькам Юды і ягоных братоў; Юда быў бацькам Фарэса і Зары, маці якіх была Тамар. Фарэс быў бацькам Эзрома; Эзром — бацькам Арама, Арам — бацькам Амінадаба; Амінадаб — бацькам Наасона; Наасон — бацькам Сальмона; Сальмон — бацькам Бааза, а маці была Рахаб. Бааз быў бацькам Абэда, а маці была Рут. Абэд быў бацькам Есэя, а Есэй быў бацькам караля Давіда.

Давід быў бацькам Саламона, а маці ягоная была ранейшая жонка Урыі. Саламон быў бацькам Рабаама; Рабаам — бацькам Абія; Абій — бацькам Асы; Аса — бацькам Язафата; Язафат — бацькам Ярама; Ярам — бацькам Осіі; Осія — бацькам Яатама; Яатам — бацькам Ахаза; Ахаз — бацькам Эзэхіі; Эзэхія — бацькам Манасэса; Манасэс — бацькам Амона; Амон — бацькам Ёсіі; Ёсія — бацькам Ехоніі і ягоных братоў падчас вавілонскага перасялення.

А пасля вавілонскага перасялення Ехонія быў бацькам Салятыэля; Салятыэль — бацькам Зарабабэля; Зарабабэль — бацькам Абіюда; Абіюд — бацькам Эліяхіма; Эліяхім — бацькам Азора; Азор — бацькам Садока; Садок — бацькам Ахіма; Ахім — бацькам Эліюда; Эліюд — бацькам Элеазара; Элеазар — бацькам Маттана; Маттан — бацькам Якуба; Якуб — бацькам Юзафа, мужа Марыі, ад якой нарадзіўся Езус, званы Хрыстом.

А ўсіх пакаленняў ад Абрагама да Давіда — чатырнаццаць, ад Давіда да вавілонскага перасялення — чатырнаццаць, і ад вавілонскага перасялення да Хрыста — чатырнаццаць пакаленняў.

Гэта слова Пана.

18 снежня

ПЕРШАЕ ЧЫТАННЕ (Ер 23, 5–8)

Абуджу для Давіда Парастак справядлівы

Чытанне Кнігі прарока Ераміі.

Вось настануць дні, — кажа Пан, — і абуджу для Давіда Парастак справядлівы, і запануе Кароль, і будзе Ён мудрым, і будзе чыніць правасуддзе і справядлівасць на зямлі. У дні Ягоныя збаўлены будзе Юда, і Ізраэль будзе жыць у бяспецы. І вось імя Ягонае, якім будуць называць Яго: Пан — наша справядлівасць.

Таму вось надыходзяць дні, — кажа Пан, — калі ўжо не будуць казаць: жывы Пан, які вывеў сыноў Ізраэля з зямлі егіпецкай, але: жывы Пан, які вывеў і прывёў племя дому Ізраэля з паўночнай зямлі і з усіх земляў, па якіх  рассеяў іх. І яны будуць жыць на зямлі сваёй.

Гэта слова Божае.

РЭСПАНСАРЫЙНЫ ПСАЛЬМ (Пс 72 (71), 1–2. 12–13. 18–19, Р.: пар. 7)

Рэфрэн: Калі прыйдзе Збаўца, вечны мір настане.

1. Божа, дай суд Твой каралю *

і сыну караля Тваю справядлівасць.

2. Няхай судзіць народ Твой справядліва *

і прыгнечаных Тваіх паводле права.

Рэфрэн: Калі прыйдзе Збаўца, вечны мір настане.

12. Бо Ён вызваліць убогага, які Яго кліча, *

і прыгнечанага, які дапамогі не мае.

13. Змілуецца Ён над бедным і ўбогім, *

і душы бедных уратуе.

Рэфрэн: Калі прыйдзе Збаўца, вечны мір настане.

18. Благаслаўлёны Пан , Бог Ізраэля, *

адзіны, які чыніць цуды.

19. Благаслаўлёнае імя велічы Ягонай навекі, *

няхай напоўніцца славаю Яго ўся зямля.

Рэфрэн: Калі прыйдзе Збаўца, вечны мір настане.

СПЕЎ ПЕРАД ЕВАНГЕЛЛЕМ

Акламацыя: Аллелюя, аллелюя, аллелюя.

Валадар дому Ізраэля,

які на Сінаі даў Закон Майсею,

прыйдзі нас збавіць моцаю сваёю.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 1, 18–24)

Езус будзе народжаны з  Марыі, заручанай з  Юзафам, патомкам Давіда

+ Чытанне святога Евангелля паводле Мацвея.

Такім было нараджэнне Езуса Хрыста: пасля заручынаў Маці Ягонай Марыі з Юзафам, перш чым пачалі жыць разам, яна зачала ад Духа Святога. Юзаф жа, муж яе, будучы справядлівым і не хочучы зняславіць Яе, хацеў патаемна адпусціць Яе.

Калі ён надумаў гэта, вось анёл Пана з’явіўся яму ў сне і сказаў: Юзэфе, сыне Давіда! Не бойся прыняць Марыю, жонку тваю, бо тое, што нарадзілася ў ёй, ёсць ад Духа Святога. Яна ж народзіць Сына, і дасі Яму імя Езус, бо Ён збавіць народ свой ад ягоных грахоў.

А ўсё гэта сталася, каб збылося сказанае Панам праз прарока, які кажа: Вось Дзева зачне і народзіць Сына, і дадуць Яму імя Эммануэль, што азначае «з намі Бог».

Абудзіўшыся ад сну, Юзаф зрабіў, як загадаў яму анёл Пана, і прыняў жонку сваю.

Гэта слова Пана.

19 снежня

ПЕРШАЕ ЧЫТАННЕ (Суд 13, 2–7. 24–25а)

Анёл прадказвае нараджэнне Самсона

Чытанне Кнігі Суддзяў.

У тыя дні:

Быў чалавек адзін з Сараа, з пакалення Дана па імені Маноах. Жонка ягоная была бясплодная і не магла нарадзіць. І з’явіўся жонцы анёл Пана і сказаў ёй: Вось ты бясплодная і не можаш нарадзіць, але зачнеш і народзіш сына. Таму цяпер будзь асцярожнай, не пі віна і хмяльнога напою і не спажывай нічога нячыстага. Бо ты зачнеш і народзіш сына, і брытва не дакранецца да галавы ягонай, бо хлопец гэты будзе Божым назірэем ад самага ўлоння. І ён пачне выбаўляць Ізраэль з рук філістымлянаў.

Пайшла жонка і сказала мужу свайму: Чалавек Божы прыходзіў да мяне, і выгляд яго быў, як выгляд Божага анёла, поўны велічы. І я не спытала ў яго, адкуль ён, і ён не назваў мне імені свайго. Ён сказаў мне: Вось ты зачнеш і народзіш сына; таму не пі віна і хмяльнога напою, і не спажывай нічога нячыстага, бо хлопец гэты будзе Божым назірэем ад самага ўлоння аж да сваёй смерці.

І нарадзіла тая жанчына сына, і дала яму імя Самсон. Рос хлопец той, і благаслаўляў яго Пан. А Дух Пана пачаў дзейнічаць у ім.

Гэта слова Божае.

РЭСПАНСАРЫЙНЫ ПСАЛЬМ (Пс 71 (70), 3–4а. 5–6аb. 16–17, Р.: пар. 8аb)

Рэфрэн: Буду я славіць веліч Тваю, Пане.

3. Будзь мне скалою прыстанішча, *

дзе я мог бы заўсёды схавацца.

Ты загадаў уратаваць мяне, †

бо Ты —  скала мая і мая цвярдыня. *

4.  Божа мой, вызвалі мяне з рук бязбожнага.

Рэфрэн: Буду я славіць веліч Тваю, Пане.

5. Бо Ты — мая надзея, Божа мой, Пане,*

Ты спадзяванне маё з маладосці маёй.

6. На Цябе абапіраюся я ад улоння, *

з улоння маці Ты вывеў мяне.

Рэфрэн: Буду я славіць веліч Тваю, Пане.

16. Раскажу пра моц Бога, *

узгадаю Тваю справядлівасць, толькі Тваю.

17. Божа, Ты вучыў мяне з маладосці маёй, *

і дагэтуль я цуды Твае абвяшчаю.

Рэфрэн: Буду я славіць веліч Тваю, Пане.

СПЕЎ ПЕРАД ЕВАНГЕЛЛЕМ

Акламацыя: Аллелюя, аллелюя, аллелюя.

Корань Есэя, які стаіш, як знак для народаў,

больш не спазняйся, прыйдзі нас збавіць.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 1, 5–25)

Арханёл Габрыэль прадказвае нараджэнне Яна Хрысціцеля

+ Чытанне святога Евангелля паводле Лукі.

У часы Ірада, караля юдэйскага, быў адзін святар па імені Захарыя, з роду Абія. Жонка ягоная была з роду Аарона; і было імя яе Альжбета. Абодва яны былі справядлівымі перад Богам, жывучы беззаганна паводле ўсіх запаведзяў і наказаў Пана. Але не мелі дзіцяці, бо Альжбета была бясплодная; былі яны ўжо ў старым узросце.

Калі Захарыя па вызначанай чарзе выконваў святарскае служэнне перад Богам, яму, паводле святарскага звычаю, выпаў лёс увайсці ў святыню Пана, каб кадзіць. Усё ж мноства народу малілася звонку падчас каджэння.

І з’явіўся яму анёл Пана, які стаяў з правага боку кадзільнага ахвярніка. І збянтэжыўся Захарыя, калі ўбачыў яго, і страх ахапіў яго.

Анёл жа сказаў яму: Не бойся, Захарыя, бо выслухана просьба твая, і жонка твая Альжбета народзіць табе сына і назавеш яго імем Ян. І будзе табе радасць і вяселле, і шмат хто ўзрадуецца нараджэнню ягонаму. Бо ён будзе вялікі ў вачах Пана, і не будзе піць ні віна, ні хмяльнога напою, і напоўніцца Духам Святым яшчэ ва ўлонні маці сваёй. І многіх з сыноў Ізраэля наверне да Пана Бога іхняга. І пойдзе перад Ім у духу і моцы Іллі, каб звярнуць сэрцы бацькоў да дзяцей, непаслухмяных да разважлівасці справядлівых, каб падрыхтаваць для Пана народ дасканалы. І сказаў Захарыя анёлу: Па чым я пазнаю гэта? Бо я стары і жонка мая ў старым узросце.

І сказаў анёл яму ў адказ: Я, Габрыэль, стаю перад Богам, і пасланы гаварыць з табою і абвясціць табе добрую вестку. І вось будзеш ты маўчаць і не зможаш гаварыць да дня, калі гэта станецца, за тое, што ты не паверыў словам маім, якія збудуцца ў свой час.

Народ жа чакаў Захарыю і дзівіўся, што ён затрымліваецца ў святыні. А калі ён выйшаў, не мог гаварыць з імі; і яны пазналі, што меў аб’яўленне ў святыні. Ён жа гаварыў з імі на мігах і заставаўся нямым.

А калі скончыліся дні служэння ягонага, ён вярнуўся ў свой дом. Пасля гэтых дзён зачала Альжбета, жонка ягоная, і ўкрывалася пяць месяцаў, і казала: Так учыніў мне Пан у тыя дні, калі глянуў на мяне, каб зняць з мяне ганьбу сярод людзей.

Гэта слова Пана.

20 снежня

ПЕРШАЕ ЧЫТАННЕ (Іс 7, 10–14)

Вось Дзева зачне і народзіць Сына

Чытанне Кнігі прарока Ісаі.

У тыя дні:

Пан прамовіў да Ахаза такімі словамі: Прасі Пана, Бога твайго, каб даў табе знак ці глыбока ў адхлані, ці высока ўгары.

Але Ахаз адказаў: Не буду прасіць і не буду выпрабоўваць Пана.

Тады сказаў Ісая:

Паслухайце ж, дом Давідаў:

ці мала вам, што дакучаеце людзям,

дык вы яшчэ дакучаеце майму Богу?

Таму Пан сам дасць вам знак:

Вось Дзева зачне і народзіць Сына,

і дасць Яму імя Эммануэль!

Гэта слова Божае.

РЭСПАНСАРЫЙНЫ ПСАЛЬМ (Пс 24 (23), 1–2. 3–4аb. 5–6, Р.: 7c і 10b)

Рэфрэн: Прыйдзе наш Пан, Валадар Ён славы.

1. Пану належыць зямля і ўсё, што на ёй,*

сусвет і ўсё, што жыве ў ім.

2. Бо Ён заснаваў яго на морах *

і на рэках умацаваў яго.

Рэфрэн: Прыйдзе наш Пан, Валадар Ён славы.

3. Хто ўзыдзе на гару Пана, *

і хто стане на святым месцы Ягоным?

4. Той, у каго рукі бязвінныя і чыстае сэрца, *

хто не схіляў душы да марнасці.

Рэфрэн: Прыйдзе наш Пан, Валадар Ён славы.

5. Ён атрымае благаслаўленне ад Пана *

і ўзнагароду ад Бога, свайго Збаўцы.

6. Вось пакаленне тых, хто Яго шукае, *

хто шукае абліччаТвайго, Бог Якуба.

Рэфрэн: Прыйдзе наш Пан, Валадар Ён славы.

СПЕЎ ПЕРАД ЕВАНГЕЛЛЕМ

Акламацыя: Аллелюя, аллелюя, аллелюя.

Ключ Давіда, які адчыняеш брамы вечнага Валадарства,

прыйдзі і выведзі з вязніцы палонных, якія сядзяць у цемры.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 1, 26–38)

Вось зачнеш ва ўлонні сваім і народзіш Сына

+ Чытанне святога Евангелля паводле Лукі.

У той час:

Бог паслаў анёла Габрыэля ў горад галілейскі, які называўся Назарэт, да Дзевы, заручанай з мужам па імені Юзаф, з дому Давіда, а імя Дзевы — Марыя.

Анёл, увайшоўшы да яе, сказаў: Вітай, поўная ласкі, Пан з Табою. Яна ж збянтэжылася ад словаў ягоных і разважала, што гэта за прывітанне.

І сказаў Ёй анёл: Не бойся, Марыя, бо знайшла Ты ласку ў Пана. І вось зачнеш ва ўлонні сваім і народзіш Сына, і дасі Яму імя Езус. Ён будзе вялікі і будзе названы Сынам Найвышэйшага, і дасць Яму Пан Бог трон Давіда, бацькі Ягонага. І валадарыць будзе над домам Якуба вечна, і валадарству Яго не будзе канца.

А Марыя сказала анёлу: Як станецца гэта, калі я мужа не ведаю? Анёл сказаў Ёй у адказ: Дух Святы сыдзе на Цябе, і моц Найвышэйшага ахіне Цябе. Таму і народжанае Святое будзе названа Сынам Божым. Вось і Альжбета, сваячка твая, і яна зачала сына ў старасці сваёй, і ёсць ужо на шостым месяцы тая, якую называлі бясплоднай; бо для Бога няма нічога немагчымага.

Тады Марыя сказала: Вось я, слуга Пана. Няхай мне станецца паводле твайго слова. І адышоў ад Яе анёл.

Гэта слова Пана.

21 снежня

ПЕРШАЕ ЧЫТАННЕ (Пп 2, 8–14 альбо  Саф 3, 14–18а)

Вось каханы мой ідзе, скача па гарах

Чытанне Песні песняў Саламона.

Голас каханага майго!

Вось ён ідзе, скача па гарах, пераскоквае пагоркі.

Любы мой падобны да сарны,

да маладога аленя.

Вось ён стаіць

за нашай сцяною, глядзіць у акно,

заглядвае праз краты.

Адгукнуўся каханы мой і сказаў мне:

Устань, любая мая, прыгожая мая, і выйдзі!

Вось зіма ўжо мінула;

прайшоў дождж і сціх.

Кветкі з’явіліся на зямлі;

прыйшоў час спеваў,

і голас галубкі чутны ў нашай краіне.

Смакоўніца ўжо напоўніла сокам свае плады,

і квітнеючыя вінаградныя лозы прыемна пахнуць.

Устань, каханая мая, прыгожая мая, і выйдзі!

Галубка мая, схаваная ў расколіне скалы, пад аховаю ўцёса,

пакажы мне аблічча сваё,

дай мне пачуць голас твой,

бо голас твой салодкі і аблічча тваё прыгожае.

Гэта слова Божае.

Альбо:

Пан, Кароль Ізраэля, сярод цябе

Чытанне Кнігі прарока Сафоніі.

Радуйся, дачка Сіёна!

Трыумфуй, Ізраэль!

Весяліся і радуйся ад усяго сэрца, дачка Ерузалема!

Адмяніў Пан прысуд над табою,

прагнаў ворага твайго!

Пан, кароль Ізраэля, пасярод цябе:

ужо больш не ўбачыш зла.

У той дзень скажуць Ерузалему:

Не бойся! — і Сіёну:

Няхай жа не слабнуць рукі твае!

Пан Бог твой сярод цябе, Магутны, Ён збавіць!

Будзе вельмі радавацца табе,

узрушаны ў любові сваёй,

будзе цешыцца табою ў  весялосці,

як у святочны дзень.

Гэта слова Божае.

РЭСПАНСАРЫЙНЫ ПСАЛЬМ (Пс 33 (32), 2–3. 11–12. 20–21, Р.: 1а і 3а)

Рэфрэн: Радуйцеся ў Пану, спявайце Яму новую песню.

2. Слаўце Пана на гуслях, *

грайце Яму на дзесяціструннай арфе.

3. Спявайце Яму новую песню, *

прыгожа грайце Яму і гучна.

Рэфрэн: Радуйцеся ў Пану, спявайце Яму новую песню.

11. Намеры Пана трываюць навекі, *

задумы сэрца Ягонага з пакалення ў пакаленне.

12. Шчаслівы народ, Богам якога ёсць Пан, *

народ, які Ён выбраў сабе ў спадчыну.

Рэфрэн: Радуйцеся ў Пану, спявайце Яму новую песню.

20. Душа наша чакае Пана: *

Ён — дапамога і абарона наша.

21. Радуецца ў Ім нашае сэрца, *

на Яго святое імя мы спадзяёмся.

Рэфрэн: Радуйцеся ў Пану, спявайце Яму новую песню.

СПЕЎ ПЕРАД ЕВАНГЕЛЛЕМ

Акламацыя: Аллелюя, аллелюя, аллелюя.

Эммануэль, наш Валадар і Заканадаўца,

прыйдзі нас збавіць, наш Пане і Божа.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 1, 39–45)

Адкуль мне гэта, што Маці Пана майго прыйшла да мяне

+ Чытанне святога Евангелля паводле Лукі.

Сабраўшыся, Марыя ў тыя дні паспяшыла ў горную краіну, у горад Юды. І ўвайшла ў дом Захарыі, і прывітала Альжбету.

Калі Альжбета пачула прывітанне Марыі, узварухнулася дзіцятка ва ўлонні яе, і напоўнілася Альжбета Духам Святым. І ўсклікнула моцным голасам, і сказала: Благаславёная Ты між жанчынамі, і благаславёны плод улоння Твайго! І адкуль мне гэта, што Маці Пана майго прыйшла да мяне? Бо калі голас прывітання Твайго  загучаў у вушах маіх, узварухнулася ад радасці дзіцятка ва ўлонні маім. І шчаслівая тая, якая паверыла, што споўніцца сказанае Ёй Панам.

Гэта слова Пана.

22 снежня

ПЕРШАЕ ЧЫТАННЕ (1 Сам 1, 24–28)

Ганна дзякуе за нараджэнне Самуэля

Чытанне Першай кнігі Самуэля.

У тыя дні:

Калі Ганна адняла ад грудзі Самуэля, яна ўзяла яго з сабой, забіраючы таксама трохгадовае цяля, адну меру мукі і мех віна, і прыйшла з ім у Сілом, у дом Пана. Хлопчык той быў яшчэ дзіцём.

І забілі цяльца, і прывялі таго хлопчыка да Элія. І сказала яна: О, спадар мой! Няхай жыве душа твая, спадар мой! Я — тая самая жанчына, якая тут перад табою стаяла і малілася да Пана. Маліла аб гэтым хлопцы, і выканаў Пан просьбу маю, якую ўзносіла да Яго. І вось я аддаю яго Пану; ва ўсе дні, пакуль жыць будзе, ён прызначаны будзе для Пана.

І пакланілася там Пану.

Гэта слова Божае.

РЭСПАНСАРЫЙНЫ ПСАЛЬМ (1 Сам 2, 1. 4–5. 6–7. 8аbcd, Р.: пар. 1а)

Рэфрэн: Усім сваім сэрцам радуюся ў Пану.

1. Узрадавалася маё сэрца ў Пану, *

узняўся рог мой у Пану маім,

раскрыліся вусны мае на ворагаў маіх, *

бо радуюся я Тваёй дапамозе.

Рэфрэн: Усім сваім сэрцам радуюся ў Пану.

4. Лук моцных ламаецца, *

а слабыя падпярэзваюцца сілаю.

5. Сытыя наймаюцца за хлеб, †

а галодныя адпачываюць; *

бясплодная семярых нараджае, †

а  шматдзетная знемагае.

Рэфрэн: Усім сваім сэрцам радуюся ў Пану.

6. Пан забівае і ажыўляе, *

кідае ў адхлань і адтуль выводзіць.

7. Пан робіць бедным і багатым, *

прыніжае і ўзвялічвае.

Рэфрэн: Усім сваім сэрцам радуюся ў Пану.

8. З пылу падымае беднага, *

са смецця ўзнімае ўбогага,

каб пасадзіць яго з вяльможамі, *

і даць яму ў спадчыну трон хвалы.

Рэфрэн: Усім сваім сэрцам радуюся ў Пану.

СПЕЎ ПЕРАД ЕВАНГЕЛЛЕМ

Акламацыя: Аллелюя, аллелюя, аллелюя.

Валадару народаў, вуглавы камень Касцёла,

прыйдзі і збаў чалавека, якога Ты стварыў з пылу.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 1, 46–56)

Вялікае ўчыніў мне Усемагутны

+ Чытанне святога Евангелля паводле Лукі.

У тыя дні сказала Марыя:

Велічае душа мая Пана,

і ўзрадаваўся дух мой у Богу, маім Збаўцы.

Бо ўзглянуў Бог на пакору сваёй слугі,

і цяпер благаслаўляць мяне будуць усе пакаленні.

Бо вялікае ўчыніў мне Усемагутны,

а імя Яго святое.

І міласэрнасць Яго з пакалення ў пакаленне

над тымі, хто Яго баіцца.

Паказаў моц сваёй правіцы,

рассеяў тых, хто пыхлівыя сэрцам.

Скінуў магутных з трону

і ўзвысіў пакорных.

Дабром галодных насыціў, *

а багатых ні з чым адправіў.

Прыняў свайго слугу Ізраэля, *

памятаючы пра сваю міласэрнасць,

як абяцаў бацькам нашым,

Абрагаму і яго патомству навекі.

І прабыла Марыя ў Альжбеты каля трох месяцаў і вярнулася ў дом свой.

Гэта слова Пана.

23 снежня

ПЕРШАЕ ЧЫТАННЕ (Мал 3, 1–4; 23–24)

Пашлю да вас прарока Іллю, перш чым прыйдзе дзень Пана

Чытанне Кнігі прарока Малахіі.

Гэта кажа Пан Бог:

Вось Я пасылаю анёла майго, і ён падрыхтуе дарогу перада Мною, і нечакана прыйдзе ў сваю святыню Пан, якога вы шукаеце, і Анёл Запавету, якога вы чакаеце. Вось Ён ідзе, – кажа Пан Магуццяў. І хто вытрывае дзень Ягонага прыйсця, і хто ўстаіць, калі Ён з’явіцца? Бо Ён як агонь плавільшчыка, і як луг, што ачышчае. І сядзе, як плавільшчык і як той, хто ачышчае серабро, і ачысціць сыноў Левія, і пераплавіць іх, як золата і серабро, і яны будуць прыносіць Пану ахвяру ў справядлівасці. Тады спадабаецца Пану ахвяра Юды і Ерузалема, як у дні даўнія і як у мінулыя гады.

Вось я пашлю да вас прарока Іллю, перш чым прыйдзе дзень Пана, вялікі і страшны. І ён зверне сэрцы бацькоў да сыноў, і сэрцы сыноў да бацькоў, каб Я, прыйшоўшы,  не кінуў на зямлю праклён.

Гэта слова Божае.

РЭСПАНСАРЫЙНЫ ПСАЛЬМ (Пс 25 (24), 4–5. 8–9. 10 і 14, Р.: пар. Лк 21, 28)

Рэфрэн: Падыміце галовы, бо набліжаецца вашае адкупленне.

4. Дай спазнаць Твае дарогі, Пане, *

і навучы мяне сцежкам Тваім.

5. Вядзі мяне ў праўдзе Тваёй і навучы, *

бо Ты — мой Бог і Збаўца.

Рэфрэн: Падыміце галовы, бо набліжаецца вашае адкупленне.

8. Пан добры і справядлівы, *

таму паказвае грэшнікам шлях.

9. Ён кіруе пакорнымі ў справядлівасці *

і навучае ўбогіх шляхам сваім

Рэфрэн: Падыміце галовы, бо набліжаецца вашае адкупленне.

10. Усе сцежкі Пана — гэта міласэрнасць і  вернасць *

для тых, хто захоўвае запавет і наказы Яго.

14. Пан добразычлівы да тых, хто Яго баіцца, *

і запавет свой Ён адкрывае ім.

Рэфрэн: Падыміце галовы, бо набліжаецца вашае адкупленне.

СПЕЎ ПЕРАД ЕВАНГЕЛЛЕМ

Акламацыя: Аллелюя, аллелюя, аллелюя.

Валадару народаў, вуглавы камень Касцёла,

прыйдзі і збаў чалавека, якога Ты стварыў з пылу.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 1, 57–66)

Нараджэнне Яна Хрысціцеля

+ Чытанне святога Евангелля паводле Лукі.

Альжбеце надышоў час нарадзіць, і яна нарадзіла сына. І пачулі суседзі і сваякі яе, што Пан праявіў да яе такую вялікую міласэрнасць, і радаваліся разам з ёю.

На восьмы дзень прыйшлі абразаць дзіця і хацелі назваць яго імем бацькі ягонага, Захарыем. Але маці ягоная сказала ў адказ: Не, але будзе названы Янам.

І сказалі ёй, што няма нікога з сям’і яе, каго б называлі такім імем.

І пыталіся на мігах у бацькі ягонага, як бы хацеў назваць яго. Ён папрасіў таблічку і напісаў: Ян — імя Яго. І ўсе здзівіліся.

У гэты момант адразу адкрыліся вусны ягоныя і развязаўся язык ягоны, і ён загаварыў, праслаўляючы Бога.

Усіх іхніх суседзяў ахапіў страх, і расказвалі яны пра ўсё гэта па ўсёй горнай краіне Юдэі. Усе, хто чуў, разважалі пра ўсё гэта ў сэрцах сваіх і казалі: Што ж гэта будзе за дзіця? Бо рука Пана была з ім.

Гэта слова Пана.

24 снежня

ПЕРШАЕ ЧЫТАННЕ (2 См 7, 1–5. 8b–12. 14а. 16)

Валадарства Давіда будзе трываць вечна перад абліччам Пана

Чытанне Другой кнігі Самуэля.

Калі кароль Давід пасяліўся ў доме сваім, і Пан даў яму адпачыць ад усіх ягоных ворагаў навокал, тады сказаў кароль прароку Натану: Паглядзі, я жыву ў кедравым доме, а Божы каўчэг знаходзіцца ў шатры. І сказаў Натан каралю: Ідзі, зрабі ўсё, што ў сэрцы тваім, бо Пан з табою.

У тую ноч, было скіравана слова Пана да Натана: Ідзі і скажы слузе Майму Давіду: так кажа Пан: ці ты збудуеш Мне дом для Майго жылля? Я забраў цябе з пашы, калі хадзіў ты за авечкамі, каб стаў ты правадыром Майго народа, Ізраэля. І быў з табою ўсюды, куды б ты не хадзіў, і знішчыў усіх ворагаў тваіх перад абліччам тваім, і зрабіў імя тваё вялікім, як імя вялікіх на зямлі. Я прызначу месца для народа Майго, Ізраэля, і пасялю яго, і будзе ён жыць на сваім мейсцы, і не будзе больш турбавацца, і бязбожныя не будуць больш уціскаць яго, як раней. З таго часу, як устанавіў суддзяў над народам Маім, Ізраэлем, Я даў табе жыць у згодзе з усімі ворагамі тваімі. І Пан абяцаў табе, што пабудуе для цябе дом. Калі ж скончацца твае дні і ты спачнеш з бацькамі сваімі, тады я абуджу пасля цябе патомка твайго, які выйдзе з улоння твайго, і ўмацую ягонае валадарства. Я буду яму Айцом, а ён будзе Мне сынам.

І будзе непахісным дом твой і валадарства тваё навекі перад абліччам Маім, і трон твой будзе ўмацаваны навекі.

Гэта слова Божае.

РЭСПАНСАРЫЙНЫ ПСАЛЬМ (Пс 89 (88), 2–3. 4–5. 27 і 29, Р.: 2а)

Рэфрэн: Міласэрнасць Пана буду ўсхваляць вечна.

2. Міласэрнасць Пана буду ўсхваляць вечна, *

з пакалення ў пакаленне буду абвяшчаць

вернасць Тваю вуснамі маімі.

3. Бо сказаў: Навекі заснавана будзе міласэрнасць, *

на нябёсах умацуеш вернасць сваю.

Рэфрэн: Міласэрнасць Пана буду ўсхваляць вечна.

4. Я заключыў запавет з выбраным Маім, *

прысягнуў Давіду, слузе Майму:

5. Навекі ўмацую патомства тваё *

і трон твой устанаўлю з пакалення ў пакаленне.

Рэфрэн: Міласэрнасць Пана буду ўсхваляць вечна.

27. Ён будзе клікаць Мяне: Ты мой Айцец, *

мой Бог і скала збаўлення майго.

29. Навек захаваю для яго Маю міласэрнасць, *

і будзе непахісным запавет Мой з ім.

Рэфрэн: Міласэрнасць Пана буду ўсхваляць вечна.

СПЕЎ ПЕРАД ЕВАНГЕЛЛЕМ

Акламацыя: Аллелюя, аллелюя, аллелюя.

Усход, ззянне вечнага святла і сонца справядлівасці,

прыйдзі і асвятлі тых, хто сядзіць у цемры і ў цені смяротным.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 1, 67–79)

Наведаў нас Усход з вышыні

+ Чытанне святога Евангелля паводле Лукі.

У той час:

Захарыя, бацька Яна, напоўніўся Духам Святым і прарочыў, кажучы:

Благаслаўлёны Пан, Бог Ізраэля,

бо наведаў і адкупіў народ свой,

і ўзняў рог збаўлення для нас

у доме Давіда, слугі свайго.

Як абвясціў спрадвеку

вуснамі сваіх святых прарокаў,

што збавіць нас ад ворагаў нашых

і ад рук усіх, хто нас ненавідзіць.

Каб аказаць міласэрнасць айцам нашым

і нагадаць пра святы запавет свой,

прысягу, якую даў Абрагаму, айцу нашаму,

дасць нам.

Каб, выбаўленыя з рук ворагаў нашых,

мы без страху служылі Яму

ў святасці і справядлівасці перад Ім

ва ўсе дні нашыя.

А ты, дзіцятка, прарокам Найвышэйшага будзеш названа,

бо пойдзеш перад абліччам Пана

падрыхтаваць шляхі Яму,

каб даць народу Ягонаму пазнаць збаўленне

праз адпушчэнне яго грахоў,

дзякуючы сардэчнай міласэрнасці нашага Бога,

у якой наведаў нас Усход з вышыні,

каб асвятліць тых,

хто сядзіць у цемры і ў цені смяротным,

каб накіраваць ногі нашыя

на шлях спакою.

Гэта слова Пана.

Уласныя тэксты пра святых

30 лістапада

СВ. АНДРЭЯ, АПОСТАЛА

Свята

ПЕРШАЕ ЧЫТАННЕ (Рым 10, 9–18)

Вера залежыць ад пачутага, а пачутае здзяйсняецца праз слова Хрыстовае

Чытанне Паслання святога апостала Паўла да Рымлянаў.

Браты:

Калі вы вуснамі сваімі будзеце вызнаваць, што Езус ёсць Панам, і ў сэрцы сваім верыць, што Бог уваскрасіў Яго з мёртвых, будзеце збаўлены. Бо сэрцам вераць для апраўдання, а вуснамі вызнаюць для збаўлення. Пісанне ж кажа: Кожны, хто верыць у Яго, не будзе асаромлены. І няма розніцы паміж юдэем і элінам, бо той самы Пан ва ўсіх, шчодры для ўсіх, хто Яго кліча. Бо кожны, хто пакліча імя Пана, будзе збаўлены.

Як жа будуць заклікаць таго, у каго не паверылі? Як будуць верыць у таго, каго не чулі? Як будуць слухаць, калі няма каму абвяшчаць? І як будуць абвяшчаць, калі іх не пашлюць? Як напісана: Якія прыгожыя ногі тых, хто абвяшчае добрыя навіны. Але не ўсе падпарадкаваліся Евангеллю. Бо Ісая кажа: Пане, хто паверыў пачутаму ад нас? Таму вера залежыць ад пачутага, а пачутае здзяйсняецца праз слова Хрыстовае. Але я кажу: Хіба не пачулі яны? Наадварот, па ўсёй зямлі прайшоў іхні голас і іхнія словы да краёй свету.

Гэта слова Божае.

РЭСПАНСАРЫЙНЫ ПСАЛЬМ (Пс 19 (18), 2-3. 4-5, Р.: 5а)

Рэфрэн: Па ўсёй зямлі расходзіцца іх голас.

2. Нябёсы абвяшчаюць славу Божую, *

пра справу рук Яго расказвае небасхіл.

3. Дзень дню апавядае слова, *

ноч ночы адкрывае веды.

Рэфрэн: Па ўсёй зямлі расходзіцца іх голас.

4. Няма мовы, і няма слоў, *

але чуецца іх голас.

5. Па ўсёй зямлі разыходзіцца іх гук, †

і да межаў сусвету словы іхнія. *

Для сонца там шацёр у іх.

Рэфрэн: Па ўсёй зямлі расходзіцца іх голас.

СПЕЎ ПЕРАД ЕВАНГЕЛЛЕМ (Мц 4, 19)

Акламацыя: Аллелюя, аллелюя, аллелюя.

Ідзіце за Мной, — кажа Пан, —

і Я зраблю вас лаўцамі людзей.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 4, 18–22)

Яны адразу пакінулі сеткі і пайшлі за Ім

+ Чытанне святога Евангелля паводле Мацвея.

У той час:

Калі Езус праходзіў каля Галілейскага мора, убачыў двух братоў: Сымона, якога называлі Пятром, і ягонага брата Андрэя, якія закідалі сеткі ў мора, бо яны былі рыбакамі. І сказаў ім: Ідзіце за Мной, і Я зраблю вас лаўцамі людзей. Яны адразу пакінулі сеткі і пайшлі за Ім.

А калі пайшоў адтуль далей, Ён убачыў іншых двух братоў: Якуба, сына Зэбэдэя, і Яна, брата ягонага, якія ў чаўне з бацькам іхнім Зэбэдэем правілі свае сеткі. І Ён паклікаў іх. Яны адразу пакінулі човен і бацьку свайго, і пайшлі за Ім.

Гэта слова Пана.

3 снежня

св. Францішка Ксавэрыя, святара

Успамін

ПЕРШАЕ ЧЫТАННЕ (1 Кар 9, 16–19. 22–23)

Гора мне, калі я не абвяшчаю Евангелля

Чытанне Першага паслання святога апостала Паўла да Карынцянаў.

Браты:

Калі я абвяшчаю Евангелле, то мне няма чым хваліцца, бо абавязак гэты ўскладзены на мяне, і гора мне, калі я не абвяшчаю Евангелля. Бо, калі раблю гэта з уласнай волі, атрымліваю ўзнагароду; а калі супраць волі, то выконваю даручаны абавязак. Якая ж мая ўзнагарода? Каб, бескарысліва прапаведуючы Евангелле, я даносіў навіну пра Хрыста, не карыстаючыся маёю ўладаю ў Евангеллі. Таму што, будучы вольным ад усіх, я стаў нявольнікам ўсіх, каб здабыць яшчэ больш.

Для нядужых я быў, як нядужы, каб здабыць нядужых. Для ўсіх я стаў усім, каб любою цаною збавіць некага. Раблю ж гэта дзеля Евангелля, каб стаць яго саўдзельнікам.

Гэта слова Божае.

РЭСПАНСАРЫЙНЫ ПСАЛЬМ (Пс 117 (116), 1–2, Р.: Мк 16, 15)

Рэфрэн: Ідзіце і абвяшчайце Евангелле.

Або: Аллелюя.

1. Хваліце Пана, усе народы, *

праслаўляйце Яго ўсе плямёны.

2. Бо вялікая над намі Яго міласэрнасць, *

і вернасць Ягоная трывае навекі.

Рэфрэн: Ідзіце і абвяшчайце Евангелле.

Або: Аллелюя.

СПЕЎ ПЕРАД ЕВАНГЕЛЛЕМ (Мц 28, 19а. 20b)

Акламацыя: Аллелюя, аллелюя, аллелюя.

Ідзіце і навучайце ўсе народы, — кажа Пан;

Я з вамі ва ўсе дні аж да сканчэння веку.

Акламацыя: Аллелюя, аллелюя, аллелюя.

ЕВАНГЕЛЛЕ (Мк 16, 15–20)

Ідзіце па ўсім свеце і абвяшчайце Евангелле

+ Чытанне cвятога Евангелля паводле Марка.

У той час:

Езус з’явіўся Адзінаццаці і сказаў ім: Ідзіце па ўсім свеце і абвяшчайце Евангелле ўсякаму стварэнню. Хто паверыць і ахрысціцца, будзе збаўлены, а хто не паверыць, будзе асуджаны. Тым, хто паверыць, будуць спадарожнічаць такія знакі: у Маё імя будуць выганяць злых духаў; будуць размаўляць новымі мовамі; змеяў рукамі браць будуць, і, калі штосьці атрутнае вып’юць, не зашкодзіць ім. На хворых будуць ускладаць рукі і яны выздаравеюць.

І Пан Езус, пасля размовы з імі, узнёсся ў неба і сеў праваруч Бога. А яны пайшлі і паўсюль абвяшчалі Евангелле. Пан садзейнічаў ім і пацвярджаў слова знакамі, што яму спадарожнічалі.

Гэта слова Пана.

7 снежня

св. Амброзія, біскупа і доктара Касцёла

Успамін

ПЕРШАЕ ЧЫТАННЕ (Эф 3, 8–12)

Абвяшчаць язычнікам невычэрпнае багацце Хрыста

Чытанне Паслання святога апостала Паўла да Эфесцаў.

Браты:

Мне, найменшаму сярод усіх святых, дадзена гэтая ласка: абвяшчаць язычнікам Добрую Навіну пра невычэрпнае багацце Хрыста і адкрыць усім, чым ёсць спаўненне таямніцы, спрадвеку схаванай у Богу, Стварыцелю ўсяго; каб цяпер праз Касцёл стала вядомай княствам і ўладам на нябёсах бясконцая мудрасць Божая, паводле спрадвечнага плану, які Бог здзейсніў у Езусе Хрысце, Пану нашым. У Ім мы маем адвагу і доступ да Айца з надзеяй праз веру ў Яго.

Гэта слова Божае.

РЭСПАНСАРЫЙНЫ ПСАЛЬМ (Пс 89 (88), 2–3. 4–5. 21–22. 25 і 27, Р.: пар. 2а)

Рэфрэн: Буду славіць вечна міласэрнасць Пана.

2. Міласэрнасць Пана буду ўсхваляць вечна, *

з пакалення ў пакаленне буду абвяшчаць

вернасць Тваю вуснамі маімі.

3. Бо сказаў: Навекі заснавана будзе міласэрнасць, *

на нябёсах умацуеш вернасць сваю.

Рэфрэн: Буду славіць вечна міласэрнасць Пана.

4. Я заключыў запавет з выбраным Маім, *

прысягнуў Давіду, слузе Майму:

5. Навекі ўмацую патомства тваё *

і трон твой устанаўлю з пакалення ў пакаленне.

Рэфрэн: Буду славіць вечна міласэрнасць Пана.

21. Знайшоў Давіда, слугу Майго, *

Я намасціў яго маім святым алеем.

22. Рука моцы маёй заўсёды будзе з ім, *

і плячо маё яго падтрымае.

Рэфрэн: Буду славіць вечна міласэрнасць Пана.

25. З ім мая вернасць і міласэрнасць, *

у маім імені ўзвялічана яго моц.

27. Ён будзе клікаць Мяне: Ты мой Айцец, *

мой Бог і скала збаўлення майго.

Рэфрэн: Буду славіць вечна міласэрнасць Пана.

СПЕЎ ПЕРАД ЕВАНГЕЛЛЕМ (Ян 10, 14)

Акламацыя: Аллелюя, аллелюя, аллелюя.

Я — добры пастыр, — кажа Пан, —

і ведаю авечак маіх, а мае ведаюць Мяне.

Акламацыя: Аллелюя, аллелюя, аллелюя.

ЕВАНГЕЛЛЕ (Ян 10, 11–16)

Добры пастыр аддае жыццё сваё за авечак

+ Чытанне святога Евангелля паводле Яна.

У той час:

Езус сказаў: Я — добры пастыр. Добры пастыр аддае жыццё сваё за авечак. А найміт і не пастыр, якому не належаць авечкі, калі бачыць, што прыходзіць воўк, кідае авечак і ўцякае, а воўк хапае і разганяе іх. Уцякае, бо ён найміт і не клапоціцца пра авечак.

Я — добры пастыр і ведаю сваіх, а Мае ведаюць Мяне, як Мяне ведае Айцец і Я ведаю Айца. І жыццё сваё аддаю за авечак. Ёсць у Мяне і іншыя авечкі, якія не з гэтага двара. І гэтых Мне трэба прывесці, і яны будуць слухаць голас Мой, і будзе адзін статак і адзін пастыр.

Гэта слова Пана.

8 снежня

БЕЗЗАГАННАГА ЗАЧАЦЦЯ НАЙСВЯЦЕЙШАЙ ПАННЫ МАРЫІ

Урачыстасць

ПЕРШАЕ ЧЫТАННЕ (Быц 3, 9–15.20)

Устанаўлю варожасць паміж табою і паміж жанчынаю

Чытанне Кнігі Быцця.

Калі ж Адам з’еў з дрэва, паклікаў Пан Бог Адама і сказаў яму: Дзе ты? Ён адказаў: Я пачуў голас твой у раі і спалохаўся, бо голы я, і схаваўся. Сказаў Бог: Хто сказаў табе, што ты голы? Можа еў ты з дрэва, з якога Я забараніў табе есці? Адам сказаў: Жанчына, якую Ты даў мне, яна дала мне, і еў я. І сказаў Пан Бог жанчыне: Чаму ты гэта зрабіла? Яна сказала: Змей падмануў мяне, і ела я. Тады сказаў Пан Бог змею:

За тое, што ты зрабіў гэта,

ты пракляты паміж усімі жывёламі і паміж усімі звярамі палявымі.

На жываце сваім поўзаць будзеш

і пыл будзеш есці

праз усе дні жыцця свайго.

Устанаўлю варожасць паміж табою і паміж жанчынаю,

і паміж патомствам тваім, і паміж яе патомствам.

Яно сатрэ табе галаву,

а ты сатрэш яго пяту.

І назваў Адам жонку сваю Евай, бо яна маці ўсіх жывых.

Гэта слова Божае.

РЭСПАНСАРЫЙНЫ ПСАЛЬМ (Пс 98 (97), 1. 2–3аb. 3cd–4, Р.: 1а)

Рэфрэн: Спявайце Пану новую песню, бо Ён учыніў цуды.

1. Спявайце Пану новую песню, *

бо Ён учыніў цуды.

Яму дапамагла Яго правіца *

і Яго святое плячо.

Рэфрэн: Спявайце Пану новую песню, бо Ён учыніў цуды.

2. Паказаў Пан сваё збаўленне, *

перад вачыма народаў аб’явіў сваю справядлівасць.

3. Успомніў пра сваю вернасць і міласэрнасць*

для дому Ізраэля.

Рэфрэн: Спявайце Пану новую песню, бо Ён учыніў цуды.

Убачылі ўсе межы зямлі *

збаўленне Бога нашага.

4. Усклікайце Пану, уся зямля, *

радуйцеся, спявайце і грайце.

Рэфрэн: Спявайце Пану новую песню, бо Ён учыніў цуды.

ДРУГОЕ ЧЫТАННЕ (Эф 1, 3–6. 11–12)

Бог выбраў нас у Хрысце перад стварэннем свету

Чытанне Паслання  святога апостала Паўла да Эфесцаў.

Браты:

Благаслаўлёны Бог і Айцец Пана нашага Езуса Хрыста, які благаславіў нас у Хрысце ўсякім духоўным благаславеннем на нябёсах, бо Ён выбраў нас у Ім перад стварэннем свету, каб мы былі святымі і беззаганнымі перад Ім у любові. Ён прадвызначыў нас для ўсынаўлення праз Езуса Хрыста, паводле ўпадабання сваёй волі, дзеля хвалы сваёй праслаўленай ласкі, якою Ён адарыў нас ва Умілаваным.

У Ім мы сталі ўдзельнікамі, будучы прадвызначанымі адпаведна задуме таго, хто здзяйсняе ўсё паводле намеру волі сваёй, каб мы, якія раней спадзяваліся на Хрыста, былі на пахвалу Ягонай славы.

Гэта слова Божае.

СПЕЎ ПЕРАД ЕВАНГЕЛЛЕМ (пар. Лк 1, 28)

Акламацыя: Аллелюя, аллелюя, аллелюя.

Вітай, Марыя, поўная ласкі, Пан з Табою,

благаславёная Ты між жанчынамі.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 1, 26–38)

Вітай, поўная ласкі, Пан з Табою

+ Чытанне cвятога Евангелля паводле Лукі.

У той час:

Бог паслаў анёла Габрыэля ў горад галілейскі, які называўся Назарэт, да Дзевы, заручанай з мужам па імені Юзаф, з дому Давіда, а імя Дзевы — Марыя.

Анёл, увайшоўшы да яе, сказаў: Вітай, поўная ласкі, Пан з Табою. Яна ж збянтэжылася ад словаў ягоных і разважала, што гэта за прывітанне.

І сказаў Ёй анёл: Не бойся, Марыя, бо знайшла Ты ласку ў Пана. І вось зачнеш ва ўлонні сваім і народзіш Сына, і дасі Яму імя Езус. Ён будзе вялікі і будзе названы Сынам Найвышэйшага, і дасць Яму Пан Бог трон Давіда, бацькі Ягонага. І валадарыць будзе над домам Якуба вечна, і валадарству Яго не будзе канца.

А Марыя сказала анёлу: Як станецца гэта, калі я мужа не ведаю? Анёл сказаў Ёй у адказ: Дух Святы сыдзе на Цябе, і моц Найвышэйшага ахіне Цябе. Таму і народжанае Святое будзе названа Сынам Божым. Вось і Альжбета, сваячка твая, і яна зачала сына ў старасці сваёй, і ёсць ужо на шостым месяцы тая, якую называлі бясплоднай; бо для Бога няма нічога немагчымага.

Тады Марыя сказала: Вось я, слуга Пана. Няхай мне станецца паводле твайго слова. І адышоў ад Яе анёл.

Гэта слова Пана.

13 снежня

св. Люцыі, панны і мучаніцы

Успамін

ПЕРШАЕ ЧЫТАННЕ (2 Кар 10, 17–11, 2)

Заручыў вас з адзіным мужам, каб паставіць перад Хрыстом, як чыстую дзеву

Чытанне Другога паслання святога апостала Паўла да Карынцянаў.

Браты:

Хто хваліцца, няхай хваліцца ў Пану, бо правераны не той, хто сам сябе даручае, але той, каго даручае Пан.

Калі б вы хоць крыху былі паблажлівыя да маёй неразважлівасці. Але вы і так паблажлівыя да мяне. Бо я руплюся аб вас рупнасцю Божаю, бо я заручыў вас з адзіным мужам, каб паставіць вас перад Хрыстом, як чыстую дзеву.

Гэта слова Божае.

РЭСПАНСАРЫЙНЫ ПСАЛЬМ (Пс 31 (30), 3cd–4. 6 i 8ab. 16 i 17, Р.: 6а)

Рэфрэн: У рукі Твае, Пане,  аддаю я дух мой.

3. Будзь для мяне каменнай цвярдыняй, *

домам прыстанішча, каб уратаваць мяне.

4. Бо Ты мая скала і мая цвярдыня, *

дзеля імя Твайго кіруй мною і вядзі мяне.

Рэфрэн: У рукі Твае, Пане,  аддаю я дух мой.

6. У рукі Твае аддаю я дух мой; *

Ты мяне адкупіў, Пане, Божа верны.

8. Весялюся і радуюся міласэрнасці Тваёй, *

бо глянуў Ты на няшчасце маё.

Рэфрэн: У рукі Твае, Пане,  аддаю я дух мой.

16. У Тваіх руках дні мае, *

вызвалі мяне з рук ворагаў маіх і ганіцеляў.

17. Няхай свеціць аблічча Тваё над слугою Тваім, *

збаў мяне ў сваёй ласкавасці.

Рэфрэн: У рукі Твае, Пане,  аддаю я дух мой.

СПЕЎ ПЕРАД ЕВАНГЕЛЛЕМ

Акламацыя: Аллелюя, аллелюя, аллелюя.

Гэтая мудрая панна сустрэла Пана ў чуванні,

калі прыйшоў Пан, яна ўвайшла з Ім на вяселле.

Акламацыя: Аллелюя, аллелюя, аллелюя.

ЕВАНГЕЛЛЕ (Мц 25, 1–13)

Вось жаніх, выходзьце яму насустрач

+ Чытанне святога Евангелля паводле Мацвея.

У той час:

Езус расказаў сваім вучням такую прыпавесць: Валадарства Нябеснае будзе падобнае да дзесяці паннаў, якія, узяўшы свае светачы, выйшлі насустрач жаніху. Пяць з іх было неразумных, а пяць — мудрых. Неразумныя, узяўшы свае светачы, не ўзялі з сабою алею. Мудрыя ж разам са светачамі сваімі ўзялі алей у пасудзіны свае. Калі жаніх спазняўся, то задрамалі ўсе і паснулі.

Але сярод ночы ўзняўся крык: Вось жаніх, выходзьце яму насустрач. Тады ўсталі ўсе панны гэтыя і прывялі ў парадак светачы свае. Неразумныя ж сказалі мудрым: Дайце нам вашага алею, бо нашыя светачы гаснуць. А мудрыя адказалі: Каб хапіла і вам, і нам, пайдзіце лепш да тых, хто прадае, і купіце сабе.

Калі ж пайшлі яны купляць, прыйшоў жаніх і тыя, якія былі падрыхтаваныя, увайшлі з ім на вяселле, і зачыніліся дзверы. Пасля прыходзяць і астатнія панны ды кажуць: Пане, пане, адчыні нам. Ён жа сказаў ім у адказ: Сапраўды кажу вам: не ведаю вас.

Таму чувайце, бо не ведаеце ні дня, ні гадзіны.

Гэта слова Пана.

14 снежня

св. Яна ад Крыжа, святара і доктара Касцёла

Успамін

ПЕРШАЕ ЧЫТАННЕ (1 Кар 2, 1–10а)

Абвяшчаем мудрасць Божую, схаваную ў таямніцы

Чытанне Першага паслання святога апостала Паўла да Карынцянаў.

Калі я прыйшоў да вас, браты, я не прыйшоў абвяшчаць вам сведчанне Божае ўзнёслым словам ці мудрасцю. Бо я вырашыў не ведаць нічога між вас, апроч Езуса Хрыста, і то ўкрыжаванага.

І я стаў перад вамі ў слабасці, і ў страху, і ў вялікім трымценні. А слова маё і прапаведаванне маё не ў пераканаўчых словах мудрасці, а ў праяўленні духа і сілы, каб вера вашая абапіралася не на чалавечай мудрасці, а на моцы Божай.

Мы абвяшчаем мудрасць сярод дасканалых, і не мудрасць гэтага свету ці знікомых князёў гэтага свету. Але абвяшчаем мудрасць Божую, схаваную ў таямніцы, якую Бог прадвызначыў перад вякамі для славы нашай. Ніхто з князёў гэтага свету не спазнаў яе; бо, калі б пазналі, не ўкрыжавалі б Пана славы. Але, як напісана: Чаго вока не бачыла, і вуха не чула і што не ўваходзіла ў чалавечае сэрца, тое Бог падрыхтаваў тым, хто любіць Яго.

Нам жа Бог адкрыў праз Духа.

Гэта слова Божае.

РЭСПАНСАРЫЙНЫ ПСАЛЬМ (Пс 37 (36), 3–4. 5–6. 30–31, Р.: 30а)

Рэфрэн: Вусны справядлівага кажуць мудрасць.

3. Спадзявайся на Пана і чыні дабро; *

жыві на зямлі і захоўвай вернасць.

4. Радуйся ў Пану, *

і Ён споўніць жаданні твайго сэрца.

Рэфрэн: Вусны справядлівага кажуць мудрасць.

5. Даручы Пану шлях свой, *

спадзявайся на Яго, і Ён сам будзе дзейнічаць.

6. Ён выведзе, як святло, тваю справядлівасць, *

і праўду тваю, як поўдзень.

Рэфрэн: Вусны справядлівага кажуць мудрасць.

30. Вусны справядлівага кажуць мудрасць, *

і язык ягоны абвяшчае правасуддзе.

31. Закон Божы ў ягоным сэрцы, *

і не захістаюцца яго крокі.

Рэфрэн: Вусны справядлівага кажуць мудрасць.

СПЕЎ ПЕРАД ЕВАНГЕЛЛЕМ (Мц 5, 3)

Акламацыя: Аллелюя, аллелюя, аллелюя.

Шчаслівыя ўбогія духам,

бо іх ёсць Валадарства Нябеснае.

Акламацыя: Аллелюя, аллелюя, аллелюя.

ЕВАНГЕЛЛЕ (Лк 14, 25–33)

Ніхто з вас, калі не пакіне ўсяго, што мае, не можа быць вучнем Маім

+ Чытанне cвятога Евангелля паводле Лукі.

У той час:

Шмат людзей ішло за Езусам. Звярнуўшыся, Ён сказаў ім: Калі хто прыходзіць да Мяне і не зненавідзеў бацькі свайго, і маці, і жонкі, і дзяцей, і братоў, і сясцёр, і нават жыцця свайго, той не можа быць вучнем Маім. Хто не нясе крыжа свайго і не ідзе за Мною, не можа быць Маім вучнем.

Бо хто з вас, калі захоча пабудаваць вежу, спачатку не сядзе і не падлічыць выдаткаў, ці мае на будову. Калі ж закладзе падмурак і не зможа закончыць, усе, хто ўбачыць, пачнуць смяяцца з яго, кажучы: Гэты чалавек пачаў будаваць і не змог скончыць.

Або які кароль, ідучы на вайну супраць іншага караля, не сядзе і не параіцца спачатку, ці моцны ён, каб ісці з дзесяццю тысячамі супраць таго, хто ідзе на яго з дваццаццю тысячамі? Калі не, то пакуль той яшчэ далёка, ён пашле да яго пасланцоў прасіць міру.

Гэтак ніхто з вас, калі не пакіне ўсяго, што мае, не можа быць Маім вучнем.

Гэта слова Пана.